url: =Lesson 12: BABYLON TUNG A THUKHENNA - Zomi Adventist Innkuan\nLesson 12: BABYLON TUNG A THUKHENNA\nLesson 12 March 16 – 22\nBABYLON TUNGA THUKHENNA\nSabbath Nitaklam March 16\nTukaalsung sim ding: Mang 17; Jer. 51:13; Paik 28:36 – 38; Mang 13:1-10; 13:5 – 8.\nKAMNGAH: “Keima mite aw, a mawh gamtatna ah kihelkha in, a gimthuakna thuakpih kha ding na hihmanun, hong paikhia un, Ama mawhna in vanbaan a, a gamtat hoihlohna te Pasian in phawk gige hi.” Mangmuhna 18:4, 5.\nGukna gimna in, Euphrates gunpi kangsak hi a cihmah bangin, khemthuak mipi te in, Babylon panpih nawnlo ding uh hi. Satan in, Armageddon gal a,Pasian’ mite do dingin, migilo te a kaihkhop lawhcing mahmah hi. Kidona nunung lamah, sagihna gimna kipat na’ngin, nakpi takin zinliing a, tua zinliingin Babylon khen thum in khenkhamh (Mang 16:18) hi. Hun nunung Babylon pen, Pasian’ mite a langdo dingin, kumpi lam leh biakna lamte ki pawlna hi a, Babylon khuapi tawh genteh a, tua khuapi puk in bei ding hi.\nMang 16:19 na ah bel, Babylon kumpigam beina hi a, a lian 17, 18 sungah, a pukdan taktak teng hong gen hi. Babylon khuapi a pukna leh a hangthu (Mang 17:12 -18:24) te a gen ma in, a lian 17 sungah, Babylon zual-zangna, langdona te pulaak masa hi. Tua sungah, sapi san a tuang, numei gilo khat, ama gitlohna tawh leitung kumpi te a mawhpih nu (Mang 17:1- 11) tawh hong lak hi.\nMangmuhna 17: 1 leh Jeremiah 51: 13 simkhawm lecin, Babylon tutna “ tui tampi “ a cihin, Euphrates gunpi a hihi. 17: 15 na bangin hi leh, ‘ tui ‘ in bang cihnop na hiam?\nNumei in ‘Pasian’ mite cihna hi. Mangmuhna in, Pasian’ pawlpi manpen ‘numei siangtho’ tawh (Mang 12:1; 22:17) lak hi. Numei angzuaknu a hih leh, pawlpi maanlo hipah hi. Tua angzuaknu pen (Mang 17:5) in, Babylon cisuk pah hi. Tanglai Babylon khuapi in, Euphrates gunpi tawh nungta a hih mah bangin, tuhun Babylon in zong, amah a thapia mipi mah tawh nungta hi.\nMang 17:2; 14:8; leh 18:2 te simkhawm in. Bang mipi namnih in kizopna nei a, hun nunung Babylon in, amau bangci zol hiam?\nMipi masa pen in, leitung ukna aana nei kumpi te a hihi. Amau te in, angzuaknu Babylon tawh, zualzang uh ci hi. Laisiangtho lui hunlai in, zualzanna pen, Israel te’n Pasian nusia in, biakna dangkhawng a zuih uh ciangin a kammal zat (Isa. 1:21; Jer. 3:1-10) a hihi. Kumpite leh angzuaknu a kizopna a cih ciangin, biakna leh kumpi kipawlkhop na neihna a hihi.\nA nihna, Babylon angzuaknu tawh kipawl mipawl a hihleh, leitung mite hi uh a, amau te pen, Babylon in ama’ zualzangna lenggahzu khamsak hi ci hi. Kumpi aana neite tawh a kibanglo in, tua mipi te in, angzuaknu Babylon thuhilhna maanlo um in, tua Babylon in, hong gumzo ding hi ci in muanna a neihna pen, ama’ zualzanna lenggahzu kham ci hi. Mi peuhmah zu a kham ciangin, thuman thukhial, hoihtakin khentat thei nawnlo (Isa. 28:7) hi. A beibaang mipawlte lobuang, leitungmi khempeuh in, tua Babylon nung zui uh hi.\nTulai hun mahmah in zong, mipi peuhmah, paikhial denden hi. Tua a hih manin, bangzah in minthang mah taleh, mipi nung zuihding a lauhuai zia bangci theih ding i hi hiam?\nSee also A Kilawm Tuuno\nSapisan a Tuang Angzuaknu\nMangmuhna 17: 3 simin. Vuntungmi sagih lakah khat in, gimna nunung tawh a kidim hai sagih tawi a cih teh, tui tampi tung a tuu angzuaknu a cihna a hihi. John muhlai in, sapi san a tuang hi. Tui leh sapi in Babylon lam a pangte lim bangci puakthieh hiam?\nJohn in, tua numei, sapisan tungtuang in mu hi. Angzuakna in biakna kipawlna hi a, sapi in ukzawhna aana limpua hi. Biakna kipawlna in, kumpi ukzawkna aana tungtuang cih ciangin, biakna leh kumpi aana kigawmkhawm cihna hi. Genkholhna in, hih nihgel hun nunung ah kigawm ding cih genkhol hi. Sapi tuang cih limlim ukzawhna hi a, hih sapi a tuang nu, hun nunung pawlpi in, kumpite leh mipite tungah ukzawhna nei ding cihna a hihi.\nMang 12 leh 13 sung a, angzuaknu gamtatna te in, gulpi, tuipi sapi leh leisung sapi, hiteng thum omdan bangci kawk nasa hiam?\nAngzuaknu in, puansan puandup leh suang-manpha, kep cihte tawh uangtakin kizeem in om hi : tuabang kizeemna te pen, angzuakte in, mite a huupna (Jer. 4:30) a hihi. Puansan cih zong, biakna bawlsiatna ah a luang sisan te cihna hi lai hi. Angzuaknu puan meel, a san, a dup leh khamte in, (Paikhiatna 28:5,6) na sung a, Pasian’ Siampite’ puan meel te a sut a hihi. Angzuaknu’ taltang ah min daisakna om a cih zong, Pasian Siampi te taltang tungah “Topa a ding Siangtho” (Paik. 28:36 – 38) cihpen a laihna a hihi. A khutsung a hai in, kumpi Belshazzar zudawn na hai, Pasian’ biakbuk pan a kilakhia te hong phawksak hi (Dan 5:2 – 4). Tua hai in, thumaan kiseelcip in, zuau thu bektawh, leitung mite, Pasian kiangpan kaikhia ding cihna a hihi. Angzuaknu in, Pasian a ding thuman teci a pang misiangtho te’ sisan kham in om hi. Hih sisan luanna zong, pope makaihna tawh, thuman a zui mitampi takte in, thahna a thuakna te a cihna hi.\nAngzuaknu Babylon tawh kisai in, Thyatira pawlpi ah Jezebel milimpi kisuang (Mang 2 : 20 -13) hi. Tua te geel in kizopna bang nei hiam?\nSapisan thu Suutna\nMang 17:3 in, 13 sunga, Pasian mi siangthote do a, a zo (Mang 13:5 -7) tuipi sapi tawh a kibang sapisan thugen hi. Bawlsiatna kipatna lam hi a, numei zong ni 1260 sung AD 538 -1798 dong gamlakah bucip (Mang 12:13,14) hi.\nMang 17:8 simin la, 13:8 tawh khaikaak in. Sapi i omdan namthum bangteng hiam gen dih in.\nSapisan pen bel, omngei, om nawnlo, mong neilo dumsungpan hong kahto kikin, kisiatna ah tunghi ci hi. Hih khenthum phakna zong, Pasian min langdona, “omngei, tu’n om, omlai ding (Mang 1:4; 4:8) cih tawh a kidim a hihi. Sapi omzia khenthum a phakna tawh saikaak leng:\nSapi “omngei” hi. Kha 42 a kici, ni/kum 1260 (Mang 13:5) sungteng bawlsiat hun.\n“Omlo”. Si dektakin liamna ngah a (Mang 13:3), 1798 pan kipan, Sapi in kuamah bawlsia zolo in omcip a, khatvei hong thokik hi.\nA tawpna ah, a liamna teng damkik in, Satan vangtawh hong nungta kik ding hi.\nMang 17 in zong, 13:1- 8 sung a sapi liamna damkik mah gen hi. Tua liamna damkik sapi tungah, Babylon tu hi. A thakin, khatvei, biakna leh kumpi ki gawmkhopna, tanglai a mahbangin, tawmvei hong om ding a, bawlsiatna zong om ding hi.\nSee also Hehpihna It\nLangdona, aana zatna, bawlsiatna te a omnop leh omta hen la, thulang upte’n, thumaan nusia ding uh a, Christian taktak te’n bel, a upna khauhzaw semin, nopsakna hunte sangin, suangtumpi bangin dingkip ding uh hi. E G White, Kidona Lianpi laimai 602.\nSapi’ Lutang Sagihte\nMang 17:9 – 11 leh 13:18 simkhawm in. Lutang sagih thu theihtelna in pilna a hihi. Bang pilna lam hiam? Mikhat in tuabang Pasian piak pilna bangci ngah theih ding hiam?\nVantungmi in, lutang sagihte pen, mual sagih ci hi. Lailet te in, tua mual sagihte pen, Rome khua kilamna mual sagihte hi ci hi. Greekpau in “oroi” hi a, “mualbawk” cihna hi. Kumpi sagihte zong om a, mual sagihmah kici hi. Hih mualte in, omkhat a om ngeingai lo a, khat khit khat kizom in omzaw uh hi.\nHih mualte pen kumpi a mal a genna hilo zawhi. Mangmuhna in, mimal thu genlo a, ngeina, sepdaan (system) te genzaw hi. Laisiangtho sungah, mual cih limlim in, kumpigam te a genna (Jer. 51: 25; Eze. 35: 2,3) hi zaw hi. Genkholhna ah “kumpi” cih teh “Kumpi gam” hi denzaw hi. Mual sagih a cih ciangin, tangthu sungah a kizom a hong khang kumpi sagih hi a, Satan in Pasian’ mite a bawlsiat na’ng a khutzat te a hihi.\nJohn muhna ah, nga puk khin zo a, khat omlai a, khat hong pai nailo hi ci hi. A pukkhin sa nga teng pen, Egypt, Assyria, Babylon, Medopersia leh Greece cihte hi a, khat a omlai a cihpen, John hun laitak a om Rome kumpi hi. A sagihna pen “hong pai nailo” a cih mahbangin, Mang 13 na sapi, a liamna damkik pen, a vang neikik pope, John sihkhit Rome kumpi gam om nawnloh khit ciang a, Pasian’ mite bawlsia ding a hong piang kumpi hi.\nJohn in, a giatna sapi a hi, sapisan khat mu a, tua in, lutang sagihte lakah khat hi bek hi. Sagih lakah koipen hi ding hiam? Liam a damkik pen hi ding hi. Hih a giatna kumpi uk hunsung in, sapisan hong khang a, angzuak Babylon nasepna te mainawtsak hi. Tuni tuhun in eite in, liamna damkikpa hun a om i hi a, lutang giatna hong khang ding a, kisiatna ah tungsuak ding hi ta hi.\nBabylon tung Thukhenna\nMang 17:12-15 leh 16:12-16 simkhawm in. Kumpi sawmte thu bang teng na mu hiam?\nLailet tampi takte in, kumpi sawmte minlo in genmah leh, Mangmuhna in tuazah genkhol lo hi. Angzuaknu a thapia, sawt a mang khollo kumpite ahi hi. Nambat 10 cihin, sapi tung a thuman kumpi te cihna hi. Mang 17:13,14 in, 16:12 – 16 sung a, Armageddon galmah gen phapha hi. Satan vangtawh gulpi, tuipi sapi leh kamsang zuaute tawh kipawl in Tuuno galin do ding uh hi. Armageddon i cihpen, galkapte kidona gal hilo zaw a, Zeisu nihveina hong kumsukni ciang a, Satan leh a pawlte khempeuhin Zeisu leh a vantungmi honpi te, dohuan dinguh hizaw hi.\nMang 17:16 – 18 na sim teh, 16:2 – 12 sung a kumpi sawmte in, Babylon tungah a lungsimpuak uh khel na dingin bang om hiam? Babylon tung thupiang i nungah kua om hiam?\nSee also Lesson 11: A SAGIHNA GIMNA NUNUNG\nEurope gam a kumpi sawmte in, hehna lianpi tawh, angzuaknu Babylon (hun nunung pope) lehdo kik a, tangguakin koih in, a sa ne in, meitawh haltum dinguh hi. Angzuak Babylon tung a thupiang dingte, John in a gen ciangin, a zualzang Jerusalem (Jer. 4:30) thu a genna kammal te zangkik hi. Siampi khat i tanu zualzang ahih manin, mei tawh haltum ngei hi (Siam 21:9). Babylon in gimna te panin gum zolo cih, leitung kumpi te in theita uh hi. Khemthuak a hihlam uh thei ta a, lehdo kik uh hi. Hun nunung lampial biakna leh amau a teel mite khempeuh in, Pasian thukhenna maan hi ci in teltaktak ta uh hi.\nHun nunung vai dotna tampi takmah, kidawng nailo in om a, i lungsim buaisak zo hi. Mangmuhna 17:14 na in, bang kamciam hongpia a, tua kamciam eite a dingin, bangzah thupi hiam?\nNgaihsut Beh Ding\nBabylon a cip madiak in a sung a omlai te kiangah, vantungpan aw khatin, “tua nu sungpan hong paikhia un, ka mite aw” (Mang 18: 4) ci hi. Pasian a bia mi tampitak in, thu tuamtuam tawh, tua Babylon sungah om gige lai hi. Pasian in, tua mite ama mawhna sungah a kihel loh na’ng, samkhia dingin, a pawlpi mite hongsawl hi. A suahtak na’ngun hong paikhiat uh kul hi. Pasian in mi khatpeuh kisiat khakding deihlo (2 Peter 3:9) hi. Mang 19:1-10 sungah zong, Babylon sung a omlai, Pasian a itmi tampi takin, tua sapna dawng dinguh ci hi. A beibaang, Pasian’ pawlpi mite i hihna tawh, maban lian mahmah nei i hihlam ngaihsun in. I lungsim sungah, Pasian’ thumaan paai a i om ding leh, Khasiangtho hong kibuak ding i kisap mahmah zia i thei hiam?\nMang 14 in, Pasian a kihta mi tampitak omlai te “Ka mite” ci hi. “Hih thupuakte i puak ding a, eibang a khuavak ngah nailo te, mawhsakna leh lauhthawnna tawh hihlo ding hi. Catholic pawlpi zong, kosia gawplo ding hi hang. Catholic sungah zong Christian taktak na om kha ding a, Pasian in, amau sungah nasem ding hi. Thumanlo upna sungah kiptak a omte sangin, thuman taktak deih a, kipuahphat theihna ding a lem theilo mi pawlkhat om a, tuate kisiat khak ding Pasian in lauhuai sazaw hi. EGWhite, Evangelism 575. Tua a hih manin, mite bangci kizoppih thei ding i hi hiam?\nMangmuhna 17 in, angzuaknu pen sapisan tungah tuang ci hi. 12 na a numei in, Pasian’ pawlpi maan hi a, 17 na numei bel, a lampial nu a hihi. Amaute geel, a kibatna leh a ki lamdanna gen in. Hi bang saikaakna pan bang theihbeh na nei hiam?\nTukaal sungtengin, Zeisu in gualzawhna lianpi tawh hong tuaksuk madiak a leitung kumpi te tung thupaing ding teng i sin hi. Pasian thuman thutak ah citak, siangtho thuman a omna bangzahin phamawh hiam? Mang 16 : 15 simin. Lampial langdona lak ah, thumaan ding hong kisam hi. Hilhkholna te lakah i bangci kidoptheih ding hiam?\nZSL 12: Saklam le Khanglam pan Gamhoih ah\nZSS 5: Lungsim Thukham Palsat\nLesson 13: NA KHEMPEUH A THAK IN KA BAWL HI\nAma' Na Sepkhopna ah Lungnopna\nTags: SSNet, ZSL\nPrev post Angola a, Hotkhiatna Nasep\nNext post The Shaking of Adventism


timestamp: atn

url: =A Hawm Nuntakna maw Dollar Sila ~ Hau Za Cin :: ZOMI DAILY\nposted on 24 August 2015 at 5:48 pm Lomkholna: Article, Hauzacin\nA Hawm Nuntakna maw Dollar Sila\nLaigelhsiam Wang Shuo in ama laibu “Xiang Pi Ren” (Plasticine Man, Buanman Mihing) cih a gelhna ah, “Tulai khangthak sungah lunglut neilo, uk zong neilo, lunggulh zong neilo, lungdamna lah neilo, dahna lah nei tuanlo, nuntakna tomolpi (numb) a nungta tam hi,” ci hi. Tua bang nuntakna a hawmpi a nungta a tamzaw laisiam, nasep hoih mahmah nei lak vive ah tamzaw lai hi, ci hi. Pawlkhat doctor, bank nasem, sangsia, thukizakna ah sem, police, taxi drivers, kumpi nasem, actors cih bang lak ah tam diak hi.\nBanghanga mite in nuntakna ah nuntak lawpna hobby, interest, dreams, etc neilo uh hiam? Banghanga a hawmpi a a nuntakna uh zang thapai uh hiam? Bang hanga sum tampi thalawh napi lungdam mahmahlo uh hiam….. banghang, banghang, banghang…..?\nA diak in China gam ah tu khangthak kum 20 – 30 kikalte pen amau nasep bekbek tawh buai in sum tampi thalawh uh a, ahi zongin nasepna leh a giahna mun kikal bek ah a lungsim a om man hi ci hi. Zingsang tho, kithawi nasem. Nitak hong ciah, inn tung, anne, lum, ihmu. A lupma in internet leh TV, telephone tawh kiho cih khawng hih. Tua teng mah nisim in a hih den uh ciang a ngaihsutna uh vakzau hetlo hi kici hi. A nasep hoihtak sem peuhleh khasum hoihtak ngah a, khasum tawh nek leh dawn, inn leh lo hoih mahmah lei thei uh hi. Ahi zongin tua te khempeuh khenlam ah nuntakna (life) omlai hi cih theilo uh hi. Tua banga nasep bek ngaihsun mi tam deuhdeuh hi kici hi. Nipikal khat sungin nai 50 bang nasem in, nuntakna ah “a hawmpi” (emptiness) bek ngahkik uh hi. Sum a hauh deuhdeuh uh leh a nuntakna uh hawm kisa semsem uh kici hi. A nuntakna uh pen milim ut bangbang a kibawlthei buanman (plasticine) tawh kibangsa uh hi. A kisap bangbang sem thei, company kisap khat peuhpeuh sem thei, a dang a kisap leh zong sem kik thei; ahi zongin ama nuntakna taktak ah “a hawmpi” kisakna lianpi om hi. Robot tawh kibang kisakna lian hi.\nMr. Tu, 31, MNC ah company executive a sem khat in, “Ka nuntakna in limna nei kei (bland)” ci hi. Tupna ka nei kei a, lunggulh zong ka nei kei hi. Ka nuntakna ah ka ngilhlah ding, ka khiatlah ding ka thei kei hi. Hobby zong ka nei thei nawnkei hi. Ka nuntakna a takna, a limna, a taste, om nawnlo tawh kibang kasa hi,” ci hi. “Ka nasep bek tawh buai den ka hih manin zi neih zong ka ngaihsun nawnkei hi, ka lunglut nawn kei hi,” ci hi.\nMs. Wang Xin, 29, advertizing executive in zong, “Ka nasep pen lian mahmah a, sum zong ka ngah mahmah hi. Ahi zongin pasal zonna dingin tha ka nei nawn kei hi (ka tha khempeuh ka nasepna ah ka beita hi). Tua manin online-dating pan pasal ka zong maita hi. Tuma kha 8 sungin mi 3 tawh online pan ka kingai a, ka kikhen kikta hi. Tun ka ngaihsut kik ciang: hih kum 6 ka sepna nasep pan hun awng kibawl in pasal ka zong phot dinga, tua zawh ciangin nasep ka zom kik ding hi, tualo in leitung nuntakna “a hawmpi hi,” ci hi. Amah leh amah buanman mihing bangin kimulo pawl ahi hi. “Ka nuntakna pen a khawlcip tawh kibang hi. Nasep bekbek ka buaipih pen a manphatna om mahleh ‘nuntakna thaman’ (value) om ka sa khol kei hi. Nasep bekbek in ka nuntakna ah ‘lawpna’ (motivation) hong guanlo hi. Tua manin ka nuntakzia ka khek nuam a, ahi zongin ka khek dan ding ka thei kei hi.”\nRenmin University, Beijing ah Prof. Zhou Xiaozheng in, “China gam ah tua banga “a hawm nuntakna” nei kisa a om leh a lamdang hilo hi,” ci hi. “Banghang hiam cih leh ‘sila’ (slave) kisuak khinta hi. Inn lei lecin ‘inn sila’ kisuak a, car lei lecin ‘car sila’ suak in, ta nei lecin ‘ta sila’ kisuak hi. Leiba vive tawh van kileita ahih manin tua ‘leiba sila’ kisuak mawk hi,” ci hi.\nKhangthak te laisim a zawh uh ciang nasep zongin ‘bui lei kei’ mahmah bang uh a, nasep ngah uh leh inn leh lo lei in, mawtaw lei uh a, tua a van leiteng uh a lohkikna dingin sum zongkik ngakngak uh ahih manin tua a leibatna te uh sila a suak ahi hi.\nTua ahih manin tuhun ciangin mihau leh kumpi inn sung pan piang ihih kei leh na khempeuh a ba vive in kileita a, a tawpna ah “dollar sila” kisuak hi. Hauhna kikimlo leh a zawng a hau kikal kigamla lua hangin hih bang ‘a hawm nuntakna’ a om tawh a kibang hi. Tua manin themkhat hong hihtheih kik uh ciangin mi pawlkhat in “nuntakna mannei” (meaningful life) hong zong kik uh a, pawlkhat in bel “ahi ding mah hi” (just have to accept it) ci uh hi.\nNang koizaw ah na om hiam?\nPrevious: Cimphawng kipuah kawm (3)\nNext: Muanpu leh Manno – 4 ~ Hau Za Cin


url: =Myanmar Rakhine State sung buaina hangin misi 71 bang phakhinta :: ZOMI DAILY\nposted on 26 August 2017 at 2:33 am Lomkholna: Myanmar, News, rakhine, Sawltak\nMyanmar, Rakhine State sungteng ah Rohingya galkap te’n gamgi acingin aom Border Outposts te nakap, nasim uh ahih manin, mi tampi si cih AP News pan kiza hi. Hih Rohingya Militants te buaisakna hangin asi bekbek pen mi 71 phakhinta cihi.\nAsi te lakah Myanmar Security Personnel mi 12 kihel uh a, Rohingya tezong mi 59 bangin sihlawh uhhi ci’n Myanmar Government in Friday ni in genkhia hi.\nRohingya galkap te’n Kawlgam kumpi galkap te hihbangin akap uhciangin Border Police te’nzong nathuk kikpah uh a, Rakhine State sungteng ah “Clearance Operations” ci’n siansuahna kineipah hi.\nRohingya galkap tepen akigawm in mi 100 bang phading in ki ummawh a, thau atawitawh, temta namsau “Machetes” atawitawh, apuakkhamthei Homemade Grenades atawitawh honkhat kiman cihi. Akiman tepen Myanmar Government inzong Photo tawh suahkhia uh cihi.\nRakhine State, Maungdaw Township aom hih buaina amukha Witness khatin Phone tawh agenkhiatna ah Friday ni zingsanglam 10am hunpawl in Kawlgalkap “Myanmar Soldiers” te akhuasung uhah lut cihi. Inn pawlkhat leh van honkhat haltum in, mizong 10 bang kaplum uhhi ci’n genkhia hi.\nVideo: Commission calls on Myanmar to end Rohingya restrictions\nKhuasung mite zong lau in patau uh a, atuahna bangbang ah taikekmang uhhi ci’n Emmar cih bektawh akigen numei khatin phone panin Reporter te tungah genkhia hi. Khuasungmi atamzaw pen ageinai aom gamsung ah akibuding in kitaikekgawp cihi. Friday nitaklamdong in khuasung ah thaukikap aging leh apuakkham, meikhu cihte ki mutheilai cihi.\nARSA akici “Arakan Rohingya Salvation Army” kici galkap te’n amau mipi Rohingya te ahung, adonin kinei in, mun 25 bangah zankhatthu in Border Police te nakap, nasim uh ahih manin hih buaina apiang kici hi.\nRelated: Myanmar, Rakhine State sungah Dengue Fever angah mi 1400 pha, mi 16 sikhin\nUnited Nations (UN) te genna ah abeisakum October khasung Rakhine State sungah buaina hangin Rohingya bekbek akigawm in mi 80,000 bang Bangladesh gamsung zuanin galtai uh cihi.\nArakan Rohingya Salvation Army akici ARSA te’nzong amau ii thuneihna Rohingya Rights cihkhawng Myanmar kumpi tungah ngetsawm uh ahih manin, Rakhine State sungpen buaina vengpak keileh kilawmmawk hi. Sawltak #zomidaily\nPrevious: Yangon khuasung YBS Bus tungah damiah ataih mi 2 kiman\nNext: ZAM Thupuak :: 27 August 2017 (Sangkah nuamte ading)\nSingapore ah Zika Virus ngahthak mi 27 kimukhia leuleu, mi 242 phata ~ ZD


url: =Matthai 27 | Siantongluan\nA zingsang ciangin siampi liante leh upate in Jesuh a thahna ding uh a vaihawm uh hi.\nSikkhau tawh khihin paipih uh a, tua gam sungteng a uk Pilat mangpa khutsungah a ap uh hi.\nA lehhekpa Judas in Jesuh a si dingin thu a kikhenna a muh ciangin kisikkik ahih manin siampi liante leh upate kiangah a ngun peek sawmthumte va paipih kik a,\n"Mawhna a neilo mipa a si dingin lehhekkha ka hih manin ka mawh hi," a va ci hi. Ahi zongin amaute in, "Kote tawh bang kisai nawn ding ahi hiam? Nangma tavuan ahi hi," a na cihsan uh hi.\nTua ciangin amah in biakinn sungah a ngun peekte lawnin paikhia a, amahmah a gui-awk hi.\nAhi zongin siampite in tua ngun peekte tawm uh a, "Hih sumte pen mi thahna dingin a kipia sum ahih manin biakinn sumkholna-ah koihdingin kilawmlo hi," a ci uh hi.\nTua ahih manin amaute a kikup khit uh ciangin khualmi a site a kivuina dingin beelseekpa lo a lei uh hi.\nTua ahih manin tudongin tua lo pen, "Mi Thahna Lo," a kici hi.\nTua ahih manin kamsang Jeremiah in, "Israel mite pawlkhat in ama man dingin a seh tua ngun peek sawmthum la uh a,\nTopa in kei tungah a hong gen mah bangin, beelseekpa lo leina dingin a pia uh hi," ci-in a genkholhna a tung ahi hi.\nTu-in gam ukpa Pilat mai-ah Jesuh kidingsak ahih manin amah in, "Nang, Jew mite Kumpipa na hi hiam?" ci-in a dot ciangin Jesuh in, "Nang zong tua mah nong ci hi," ci-in a dawng hi.\nAhi zongin siampi liante leh upate in mawhsakna thu a gen hangun Jesuh in a dawng kei hi.\nTua ciangin Pilat in Jesuh kiangah, "Amaute in nang a hong mawhsaknate zalo na hi hiam?" a ci hi.\nAhi zongin Jesuh in amah a kimawhsaknate kam khat beek dawng hetlo ahih manin Pilat in lamdang a sa mahmah hi.\nPaisan Pawi hun simin Rom gam ukpa in mihonte deih thongkia mi khat a khah a ngeina ahi hi.\nTua hun laitakin a gilo mahmah Barabbas a kici mi khat thongkia-in a om hi.\nTua ahih manin mihonte hong kikhop ciangin Pilat in amaute kiangah, "Barabbas leh Khrih a kici Jesuh, koizaw ka khahding deih na hi uh hiam?" ci-in a dong hi.\nBang hang hiam cih leh Jesuh a hazat man bekun ama kiangah a paipih ahihna thu teltakin a thei hi.\nTua banah, thukhen zumah thusitin a om hunsung mahun, a zi in thu zasak a, "Tuzan ka mang sungin ama hangin nakpi takin gimna thuak ka hih manin, mawhna neilo tua mipa bangmah cihkha kei in," a ci hi.\nBarabbas khahin Jesuh a thahna dingin Pilat kiangah a ngetna dingun siampi liante leh upate in mihonte a hanthawn uh hi.\nTua ciangin Rom gam ukpa in mihonte kiangah, "Hih mi nihte, koi pen ka khahding deih na hi uh hiam?" ci-in a dot leuleu ciangin amaute in, "Barabbas," a ci uh hi.\nTua ciangin Pilat in, "Tua ahih leh Khrih a kici Jesuh pen bangcih ding ka hi hiam?" a cih ciangin amaute khempeuh in, "Singlamteh tungah thatsak in," a ci uh hi.\nTua ciangin amah in, "Amah in bang gamtat khialhna nei ahi hiam?" ci-in a dot ciangin, "Singlamteh tungah thatsak in," ci-in a awng ngeingai uh hi.\nA gengen hangin bangmah phattuamna omloin buaina piangzaw khading, ci-in Pilat in a theih ciangin, tui la-in mihonpi muhin a khut sil a, "Hih mipa a sihna thu-ah kei ka kihel kei hi. Note in thei ta un," a ci hi.\nTua ciangin mi khempeuh in, "Hih mipa sihna hangin gimthuakna, kote-a kipanin ka suan ka khakte dongun ka thuak ding uh hi," ci-in a dawng uh hi.\nTua ciangin amaute deihna bangin Barabbas khah a, Jesuh ahih leh a sat khit ciangin singlamteh tungah thahdingin a piakhia hi.\nTua ciangin Pilat galkapte in ama omna kumpi inn-ah Jesuh paipih uh a, tua lai-ah galkap khempeuh a hong kikaikhawm uh hi.\nTua lai panin Jesuh puan suahkhiatsak uh a, puansan khat a silhsak uh hi.\nKumpi lukhu lim dingin ling vialin a lu-ah khusak uh a, a khut taklamah pumpeng khat a tawisak uh hi. Tua ciangin ama mai-ah khukdin uh a, "Jew mite Kumpipa aw," ci-in zahpihna tawh a hopih uh hi.\nTua ciangin cilphih uh a, a pumpeng tawisak uh la-in a lutang a sat uh hi.\nTua bangin a simmawh bawl khit uh ciangin a puansan silhsak uh suahkhia leuleu-in ama puan mah silhsakkik uh a, singlamteh tungah thahdingin a paikhiatpih uh hi.\nTua bangin a pai laitakun Sairin khuami Simon kici mi khat tawh kituak uh a, amah lammatin Jesuh singlamteh a puasak uh hi.\nLutang guh a cihnopna Golgotha a kici mun a tun uh ciangin,\nzatui kha tawh a kihel leenggahzu a dawn dingin a pia uh hi. Ahi zongin Jesuh in a ciapkhit ciangin a dawn nuam kei hi.\nSinglamteh tungah Jesuh a khai khit uh ciangin a puante kua in a koi ngah ding cih a theihna dingun suang lawnin ai san uh a, a puan teng a hawm uh hi.\nTua ciangin amaute tu-in Jesuh a en uh hi.\nTua ciangin amah a mawhsakna uh, "Hihpa, Jew mite Kumpi Jesuh ahi hi," cihna lai gelhin ama lutang sanah a suang uh hi.\nTua ciangin mi that nih, Jesuh taklamah khat, a veilamah khat tawh zong a khaikhawm uh hi.\nTua ciangin amah a va mukha mi peuhmah in a lu uh peisanin,\n"Biakinn susia-in ni thum sungin a lamkik dingpa aw, nang leh nang kihonkhia in. Pasian Tapa na hihtakpi leh singlamteh tung panin hong kumsuk in," ci-in a zahko uh hi.\nTua bangmahin siampi liante in Thukham hilh siate leh upate tawh zahko-in,\n"Amah in midangte honkhia thei napi-in amahmah kihonkhia theilo hi. Amah, Israel mite Kumpi ahi hi. Tu-in singlamteh tung panin hong kumsuk leh i um ding hi.\nAmah in, Kei, Pasian Tapa ka hi hi, ci ahih manin, amah in Pasian muanin a nei hi. Pasian in a hotnop leh tu-in honkhia ta hen," a ci uh hi.\nTua mah bangin amah tawh a kikhai khawm mi thatte in zong a zahko uh hi.\nSun nai sawmlenih huna kipanin nitak nai thum dong, nai thum sung, tua gamsung khempeuhah khim a zing hi.\nNitak nai thum hun pawl laitakin Jesuh nakpi takin kiko a, "Ka Pasian, ka Pasian, bang hangin kei hong nusia na hi hiam?" a cihna ahi, ," a ci hi.\nA gei-ah a om a pauna a za mite pawlkhat in, "Hih mipa in Elijah a sam ahi hi," a ci uh hi.\nTua ciangin amaute khat va tai-in tuihupna la-in leenggahzu-hau sungah a diahkhit ciangin pumpeng dawnah henin Jesuh hup dingin a tahto hi.\nAhi zongin adangte in, "Khawl dih un; amah a honkhia dingin Elijah hong pai hiam ngak dih ni," a ci uh hi.\nTua ciangin Jesuh nakpi takin kiko kikin a si ta hi.\nTua laitakin biakinn sung deina puan, a lu panin a taw dongin kikekin phelnih a suak hi. Zin zong lingin suangtumpite kitam hi.\nHankhukte zong kihong a, Pasian mi a sisa tampite zong kithokik sak hi.\nHankhuk panin amaute paikhia uh a, sihna panin Jesuh a thawhkik khit ciangin, amaute zong khuapi siangtho sungah hong lut uh a, mi tampi in a mu uh hi.\nJesuh enin a om galkapbupa leh galkapte in zinlinna leh a thupiangte a muh uh ciangin lamdangsa mahmah uh a, "Hihpa, Pasian Tapa taktak mah ahi hi," a ci uh hi.\nGalilee gam panin Jesuh hong zui-in amah a huh, a gal et numei tampi zong a om hi.\nTua numeite lakah Magdala khuami Mary, James leh Josef nu Mary, leh James leh Johan nu ahi, Zebedi zi, a kihel uh ahi hi.\nA nitak ciangin Arimathea khuami, Jesuh thu a um, mihau ahi Josef a kici mi khat,\nPilat kiangah va pai-in Jesuh luang a va ngen hi. Pilat in Josef ngetna bangin Jesuh luang a kipiakna dingin thu a pia hi.\nJosef in zong Jesuh luang la-in, dialpuan thak tawh a tun khit ciangin,\nsuang a kikhuak thak ahi ama hankhuk sungah a vui hi. Tua ciangin suangtum lianpi khat hualin a han kongvang hucipin a ciah hi.\nMagdala khuami Mary leh adang Mary zong a hankhuk mai ngatin a tu uh hi.\nA zing ciang, Sabbath ni-in Pilat kiangah siampi liante leh Farisi mite hong pai uh a,\n"Topa aw, hih mi khempa in a nuntak lai-in, Ni thum khit ciangin ka hingkik ding hi, ci-in a thugenna ka thei uh hi.\nTua ahih ciangin ni thum sung a han hoihtakin a kicinna dingin thu pia in. Tua hi kei leh a nungzuite in a luanghawm gukhia-in mite kiangah, Sihna panin hingkik khin hi, cikha ding uh ahih manin a mi khem masakna uh sangin a khem nunungna uh hong husiazaw lai khading hi," a ci uh hi.\nPilat in amaute kiangah, "Galkapte cingsak un la, a muanhuai theithei dingin na siam bangun hih un," a ci hi.\nTua ahih ciangin amaute pai uh a, a han hukna suang limtakin a ciamteh khit uh ciangin galkapte a cingsak uh hi.


url: =Nang banghangin hibangin piang? :: ZOMI DAILY\nposted on 13 August 2018 at 11:17 am Lomkholna: News, Siamsin\nMitampi te in hibang aa ka pian ding peuhmah tawmzongh ngaihsun khol ngei vet keng ci thei uh hi. Mi a tamzaw te pen i neulai aa hong ki zocip khinsa a hihi.\nLauna, lunghihmawhna, mi lak ah maizumna leh lungbuai den cihte pen a neulai pek pan in a lungsim sungah sunsiah bangin a ki nguan sakkhinsa a hihi. Maizum aa launa tawh kisai tawm genpak leng, mite a kum hong cingtoto in khangnohun hong tun ciangin maizum ci thei pha deuh uh hi.\nTua pen a mau te in a theihbanloh uh hangin a neu mahmah hun, naupangno a hih hunlai pek in a sunglam ah om khin hi.\nTuabang mite in bangmah theician lopi in a lawmte leh midang te kiangah ‘ken tua bang te hihthei peuhmah keng, kei siam keng’ na ci pah uh hi.\nA neulai aa a nulepa te ii ‘bangmah hihthei kei teh’ a cihmah a sungah um gige lel uh hi. A nulepa te in ‘semthei mahteh’ ci hileh tua naupang upna ki lamdang dingin na um hiam?\nTuni i hihna ciangpen a kipiangkhial hi peuhmahlo hi. A hiding bangmah in a kipiang ahihi. A zenzen in nulepa te in i neulai in ih sunglam ah gualzawhna leh lawhcinna ding thu hong koihsak thei hileh tuabangin i ki ngaihsun pah dingaa ih nuntakna sungah lawhcinna a ngahding i hipah hi.\nIh sunglam aa i kimuhna, i ki ngaihsutna leh i ki upna bangin a taktak in a kipiangto ding hilel hi. Ihmutna le Hauhma laibu sungpan/ Siamsin Library\nPrevious: Kum 25 na phakma in hihlai sim hamtang in\nNext: Malaysia, Kuching ah gial tampi kiagawp in lamdang kisa mahmah


url: =Malaysia palik te golhguk apiaksawm Peter Thang Maung & Lalnunsangi kiman :: ZOMI DAILY\nposted on 15 June 2017 at 11:42 am Lomkholna: Malaysia, Myanmar, News, Sawltak\nMalaysia gamsung ah Kawlgammi (Myanmar National) khatin palik khat golhguk “Bribe” piaksawm ahih manin kiman cih theStar pan kiza hi.\nTuapa minpen Peter Thang Maung kici a, kum 32 aphakhin khat ahihi. Peter Thang Maung pen Construction Worker ci a, inn kilamna ah nasemkhat hiding hi.\nPeter Thang Maung ii alawmte khatpen UN Card atawi hi a, ahi zongin a UN Card tawipen nungkum September 23 pekin ani abeikhin “Expired” khinsa himahleh Renew bawllo hi.\nTua alawm pen Malaysia Police te’n amatsawm ciangin Peter Thang Maung in RM400 tawh nathuumsak a, ahi zongin palik te’n golhguk hongpia ci’n thu nabawlziau uhhi.\nHih thupiang pen nung June 08 nitaklam 9pm hunpawl in Temerloh aom vankizuakna “Hardware Shop” khatah ahihi.\nUN Card tettan “Renew” abawllo alawm ii aminpen Lalnunsangi kici a, kum 20 aphakhinkhat cihi. Lalnunsangi pen ansai ah kuangsawp “Dishwasher” nasep asemkhat ahihi. (Lalnunsangi pen amindan abatleh Mizo te hikhading hi)\nHihte lawmta pen anih un golhguk piakvai “Bribery Case” tawh akiman uh himawk a, thukhenzum panin kum 20 ciangbang thong ki kiasakthei cimawk hi. Tuaban ah liausum zong RM10,000 ciangbang ki liausak thei cihi.\nThukhenzum Sessions Court panin Bahasa Malaysia (Malay kamtawh) tawh amawhna uhtawh kisai genkhiatna aki neihhangin bangmah theilo uh ahih manin, July 13 ni ciangin Myanmar Translator tawh khatvei thusitna omkikding cihi.\nHih thuthang tawh kizui in thupawlkhat ngaihsut huai hi. UN Card ani abei ciangin Renew (tettan) bawlkik pahpahding thupi mahmah cih hongphawksak hi. Tuaban ah hongmatsawm Police leh Immigration cihbang kumpi thunei khempeuh sumtawh ki tantheilo cih phawk huai hi.\nRelated: Golhguk nekna tawh tukhasung bekbek in Police Officer mi 21 kimankhin\nAdang kalah sum adeih, aduh mahmahphialding uhzong in midangte muhna, vanzuakna saisung, ansaisung, khuasung mipilak cihte ah kumpi thunei te’n hongmatkhak ciangin sum tahkhak lohding thupi mahmah khading hi. Daikawmlak khawng hileh alakpahding uhhang in, midangte muhna ah sumtawh naki tatsawm, sum napiaksawm leh adeihhetlo, athuman mahmah hongki neihding uh cih phawk huai mahmah hi.\nGolhguknek pen alauhuai mahmah banah golhguk apia tezong lauhuai phasem cih phawk tawntung ni. Sawltak #zomidaily\nPrevious: Numeino khat aki satgawp laitak Video kizaihkha in, asatpen kum 20 bang thong kiatheiding\nNext: Chinese Tourists te asimmawhbawl Grabcar Driver khat ki khawlsak\n2017 kum Tax Return tawh kisai theihding thu ~ Khawm Pau


url: =Penpen tuunnu ka phuahna thu ~ Stephen Mang :: ZOMI DAILY\nposted on 7 September 2017 at 12:21 pm UTC+9:30 Lomkholna: News, StephenMang, Zomi\nPenpen tuunnu ka phuahna thu\nKa nu a damthei hetlo a zawngkhal den kimlai 2005 kum in a gawl ah (throat cancer) om cih thu ka zak vat sawnsawn ciangin mang bangin ka om a ka nu meel mukha nawn dingin ka kilamen kei hi.\nKa zak ni a kipan om thei nawnlo in khitui naptui tawh ka kidiah hi. Ka lawmnu’n a zak phet in hong hehnem pah a hong vakkhiat pih in mun nuam theithei hong paipih, anlim nono hong nekpih mah leh nuam sa zolo, lim sa zolo in ka om a, nitak zan 2:30am pawl in thokhia in la ka gelh a ”Nu aw, nang ka lungsim hong la pen, PENPEN TUUNNU hi mawk ciai maw Nu” ci in khitui tawh la ka gelh hi.\nKa thungetna ah ”Topa aw hong hehpih in, kum 10 beek ka Nu hong damsak lai in” ci-in ka thum ngeungau hi. Topa’n hong hehpih in 2015 kum ciangin (50th Wedding Anniversary) Pawi kham in lungdamkohna ka bawl thei uh hi. Lungdamna khitui luang ziahziah hi. Tuni dong Topa’n ka nu nuntakna hu hong kop lai manin Topa hong hehpihna ka phat hi.\nVideo: Penpen Tunnu ~ Stephen Mang\nTopa’n hih La hong zatsak in, mi tampi ten PENPEN TUUNNU mu nuam in ka inn uh Lamka ah na hawh zel uh hi.\n2014 kum in nikhat ka zi le ka tate ang ah ka Nu ka phawk velval a la khat ka gelh kik hi. ‘Nu’ kawi anglai pan hong sialsial den lai veng’ ka ci hi. Nautum ka hi a, khualgam ah pilna sin in ka neu a kipan paikhia den kahih manin ka Nu ka ngaihna lian phadiak hi.\n– Stephen Mang\nPrevious: ZBC Hymnal Singing Competition 2018 kibawlding\nNext: ATM sungah RM800,000 thunbehding in apai Security Guard mi 4 te damiah kitaih


url: =1853 pan in 1878 ciang Kawlgam ah kumpi asem Mindon Min ( King Mindon Min ) thu khat hong gen nuam ing. Mindon Min in Kumpi a sep sungin tu laitak in Nyipyidaw pen Kawlgam khuapi in a kineih mah bangin tua lai-in Madalay pen Kawlgam khuapi in bawl in na siatak in puahin tattong ( pagodas ) khawng lim bawl mahmah hi. Tu laitak in kawlgam in a kisak theihpih leh gamdang tourists tampi tak in zong a et tangtang uh Shwedagon Pagoda zong hih Mindon Min in kumpi a sep sungin a piak khiat hi. Tua bek hilo in gamdang Piantit , Italy, Great Britain leh U.S gamte ah pilna sin dingin mi tampi tak pai sak lai hi. Ih gam a it mahmah leh a khan sungin a puah a zun mahmah kumpi khat cileng kikhial lo ding hi.\nTawngno in na bang cih ngaihsut a leh, na pa' ngaihsut dan e khial nong sa hia?


url: =ZAM Thupuak May 25, 2014\nUnited States Refugee Admissions Program (USRAP) i cih pen bang himawk hiam?\nUSRAP i cih pen US kumpite’ thusiamna tawh Refugee khempeuh deidan omlo in US leitangah Citizenship ngah khinsate tawh liangko kikim a nuntaak khop theihna ding vaihawm sakna ahihi. US kumpi in na utlohpi in amau gam sungah teeng dingin hong sawl lo uh a, ahizongin nangmah in khensatna na neih a na lunggulh takpi leh amau lampan in huhtheihna leh panpihtheihna ding lampi om hi cih thu bek ahihi. Tuapen United States Refugee Admissions Program (USARP) ahihi.\nHih hun sunga thu kidong thei zelzelte leh thulela kicianzaw in na theihnop leh hih laibuneu na sim lecin na telzo pan ding hi. Ahizongin hih laibu sunga a huam diak deuh teng pen Priority 2 (P2) grouping sunga kihel teng hi a, ei kawlgam mite aa dingin UNHCR in tenna mun leh mual, minam leh haksatna teng a theihpih khitsa banah Refugee dinmun a ngahsak khitsa (Registered) teng bek hiding hi. Tuate zong 17 August, 2010 kum beima a Registration ngah khin teng bek a huam ahihi.\nPriority 2 (P2) tawh kisai tellohna na neih a, a ngah dinga kilawm pipi ngah nailo zenzen na hileh UNHCR te manlang takin na dong pah un.\nUSRAP tawh lawngkhat bang aging khawm Agencies teng kua teng hiam?\nUSRAP tawh lawngkhat banga ging khawm Agencies tengpen a nuaia teng hi:\nUnited Nations High Commissioner for Refugee (UNHCR):\nMalaysia sunga UNHCR te naseppi pen in galtaaite haksatna vangikte puak pih ding leh gammite simmawh bawlsiatna a tuak lohna ding un panpih theih banga panpih ding hi a, gam thumna lam lunggulhte aa ding lampi sialsak ding zong amau naseppi ahihi. Gam lamah a kilehkik nuamte zong thuhoih lahoih tawh ciahsak kik theihna ding vaihawmsak uh hi. Tua ahihmanin Minsanna (Reception), galtaaimi hihna (Registration) leh gam thumna tunna ding thulela kisam teng vanpihna khempeuh UNHCRte thuneih-na huang sungah a om ahihi.\nUnited Department of Homeland Security (DHS):\nDHS icih pen US kumpi aitangin Direct a nasem ahihi. RSC pan a file angah uh tungtawn in thudotna (interview) bawl uh a, Immigration Officerte’n galtaaite US leitangah teensuak theihna ding thupen amau khentatna tungah kinga hilhial hi. Thu tampi khualna tawh hih hun sunga thu hong kidongte na dawnkikna teng limtak hong ki etsak kik khit ciangin amaulam pan in khentatna a om bangbang hong kizasak kik ding hi pan hi.\nResettlement Support Center (RSC): (hunkhat lai-in Overseas Processing Entity - OPE kici hi)\nRSC Agency pen US kumpi thu-neihna nuaia nasep khat mah hi in, US gam na belh theihna dinga lampi hong sialsak masa pen ahihi. RSCte’n UNHCR tungpan a thu-ngahna tungtawn in RSC Interviews namnih omte lakah a masazaw hong vaihawmsak uh hi. Hih thudotna (interview) hun sungah nangma aituam thu leh na innkuanpihte thu kim takin hong dong ding uh a, ahizongin US gam na ngah ding leh ngahloh ding thupen amau thuneihna huang sungah om kha lo hi. DHS Officers te tungah a puak ding uh thute kim takin RSC Agency ten nang tungah hong dong hi masa zaw uh hi.\nAhizongin Sisitna man khinsate lakah teel cingte aa dingin Cultural Orientation (CO) tentan pen amau hong vaihawmsak hileuleu a, hih tentan hun sungah US gammite nuntak khuasakzia hong telcian sak ding uh hi. (RSC ten Bangkok ah zumpi nei uh hi.)\nDHS Agency lampan in galtaaimi khat US gam bel thei ding cih thu khentatna a om khit ciangin laikhak tawh DHS Officerte mahin IOM te na zasak pah uh hi. IOM in na lenkhiatni ding leh US na tun theihna ding a kisam teng khempeuh hong vaansak pah ciatciat uh hi. Malaysia sunga om IOM te mawhpuak thupi mahmah 2 om hi:\nNa tunna ding gamte hong san theihna dingin Sisitna a kipan cidam ludamna lam tawh kisai khempeuh amau mawhpuak ahihi.(US tung dingte bek cihna hituan lo hi.)\nMalaysia na nutsiat theihna ding kumpi pan phalna hong ngahsak uh a, khualzinna ding akisam lai thupi teng hong ngahsak khit uciangin na tuanna ding vanleng leh Transit a omna munah hong lamhilh ding cihteng khempeuh hong vaansak uh hi. Tuabek hi lo, US na tun cianga nang hong dawn dingte nadong in a kisam khempeuh hong vaankholh sak dimdiam uh hi. (IOM inzong Bangkok mah ah zum nei uh hi).\nTheiding: Hih atung a thu teng pen USRAP Handbook pan hi a ZAM zumpi pan a kiletkhia hi. Azom tampi omlai hi.\nPort Klang setzungah Zomi pasal citak mi 10 kideih. Nipi sim off. Nasep hun nikhat nai 8 sung bek. Omna ding mun pia, an vaklo. Khasum kipatna RM900, OT tawh RM1100 ngah thei. Alunglutte kizopna ding Mangpu 019 510 6413.\nUNHCR in kumsim a neihden uh FUTSAL Cup, May 23 nitak in “The Challenger Sports Center,” Ampang ah kimawl kik thei in, Zomi zumpi panin palaai 2 in a beisa kum mah bangin Referee kisep sak hi. Hih FUTSAL Cup pen UNHCR huamsung a nasem UN Ulian te, kamlet te leh Security te kilawmtatna a aneih den uh ahi hi.\nTukha ni 19 ni in ih it mahmah Sia Joseph Kam Sang in a innkuanpih teng tawh Des Moines City, IOWA State, USA ah hong lensan leuleu hi. Amah pen leitung pilna laitaan ah cileng. Sc.,. Th., Laisiangtho ah zong thei akisate a tam dot khollo ding zahin laitaan sangpi mah na nei hi. Hih pilna nihte gawmkhawm in Zomi zumpi ah palai hong sep ciangin cina luna teng akem leh akhoi dinga muan teng lakah khat hong hipah a, panmun kipia pah hi. Cihtakna leh kiniam-khiatna tawh han ciam takin nasep hong kipanto pah ngiat ngiat in, kum nga sungin mimal 500 val UN Card ngahsak zo hi. Muanhuai ahihman in panmun tuamtuam ngahtoto in, a len ni ciangdong ih Zomi zumpi ahi ZAM ahsep lai tak ahihi.\nAmah pen thuman bek mah aci tiuteu khat hi in, thutak anuntak pih ngiat khat zong a hihi. Kampau lam bel zolsak daldal khol lo hi napi a lungsim hoih in mi nunnem mahmah khat hi a, amah atel ciante genna panin“a kamsung sawk leng zong hong pet lo ding hi” cihte pawl ahihi. Mi zong deihsak ngiat ahihna tawh kizuiin ama kep leh khoi cina luna tampi takin UN Card ngah thei uh hi.Kizep kipuah zong siam in nisim in “Smart” mahmah den hi. Hun zong zahtaak in, a hih theih laiteng a dam naak leh zekai cih om ngei lo hi. Ama tunga nasep kipia khat pen azawh siang sitset dong mah sem pah in, laikhawl din khawl cih bangte om sak ngei lo hi.\nItna leh deihsakna anei, a kiniamkhiat mahmah leh thumanna leh thutak lamah nungtolh lo in a ding tiuteu den ahi Sya Kamsang pen zahtaakna ka pia uh a, a tuntunna ah zong nuamsa in maitai den ding hi cih pen kote lametna leh deihsak thungetna ahihi.\nTukal sung ZAM palaai te buaipih diak teng:\nCing Za Dim (Thalmual), Tun Sian Mung (Lawibual), Hau Lian Mang (Tanzang), Kam Khaw Khai (Kongkap), Ciin Sian Vung (Tauleng), Ning Khan Man (Tungzang), Cin Cin leh Khupno (Haupi), Nu Uap (Khuasak), Vung Khawm Huai (Phaiza), Merry Cingsen (Kansau), Lian Sai Lo (Lunmual), Dal Muan Thang (Tungzang), Langh Suan Mung (Lailui), Khen Suan Thang (Dakdung), Thang Suan Kim (Tuithang), Mang Cing Nang (Zozaang), Thang Lam Lian (Thalmual), Thang Sian Langh leh Thang Deih Kham (Singgial), Pau Do Mung (Thangzang), Cin Khan Kim (Gawngmual).\nKota Damanasara Operasi a kiman teng Zomi Zumpi a hong report khempeuh UN zumpi ah kipuak sak hi.\nZomi te in UN thukuppih theih pawlmi hihna ngahta\nUSA, New York Khuapi a om UN zumpi ah kinei UN-ECOSOC Civil Society Resumed Session ah UN te' sapna tawh Pu Dr. Do Khan Khup (General Secretary of ZIUSA) leh Pu Gregory Kap Suan Lian Ngaihte (Assistant General Secretary of ZIUSA) te va kahthei uh a, lametna bangin Zomi te UN-ECOSOC ah Thudotpi pawlmi (Consultative Status) dinmun ngetnate kingah thei cih kiza ahih manin, Zomite' maban limci mahmah ta hi. Hih banghanciamna hong nei ZIUSA makaite tungah ZAM pan lungdamna lianpi i pulak hi.\nHih bangin UN-ECOSOC sungah Consultative Status ngah theihna dingin abeisa kum 2 lai akipan ZIUSA min tawh akingen hi-in, tutung ngaw ngaw in sapna kingah bek tham loin, tun UN ah pawlmi le thukuppih thei ding dinmun kingah ta cih thu ZIUSA makaite tungtawn in kizasawn hi. Ni dangin Zomite pen UN ah member lut theihna cih genloh Meeting zong akihel zo ngeilote i hi hi. Tua bek tham loin minam kician khat zong kisuak zo hetlo kawm kalah tu in Pasian in Zomite minam kician khatin hong bawlin, UN member nangawn hong ngahsak ahih manin, Zomite hong bawl, hong makaih Topa min i phat hi.\nPa On Khan Kam Thang–Hatlangh (Kum50):\nBu Khup Za Vung leh Pi Tun En Cing, Anlangh khua mi te’ tapaPa On Khan Kam Thang–Hatlangh beh (Kum 50) in.05.2014in University zato pi panin hongahih manin ZAM-ZSM zumpi panin ih dahpih mahmah hi.\nPa Thang pen 2005 kumin Malaysia gam na tung aa, namdang te tawh kithuahna tamzaw ahih manin Zomi kipawlna, Khua kipawlna leh kipawl na khat peuhpeuh ah na kihel khalo hi. Hi bangin tuahsia in muhmawh a hong om cianginkhua kipawlna in akhuapih pa luanghawm in han atan theih na’ng in mimal lip in sum kidong uh aa, ZSM in vai khempeuh buaipih in Sg. Buloh hanmual ah ki vui thei hi.\nHih bang khua kipawlna pen thupi in etteh huai ka sa mahmah hi. A hi zongin Zomi U leh nau akua mapeuh in ih damlai, thu ih ngaihsut theih hun lai in kei kua hi a, kua teng tawh kipawl in, koi mun ah ka min pia ding ka hiam cih te ih ki vangkhual theih nangin Pa Thang luanghawm in Zomi te tungah thu hong genin hong kamvai khakna kician mahmah hi. “Pa Pasian aw Zomi te hong damsak in.”\nPa Thang Suan Tuang (Kum 35):\nPu Khup Khua Vungh Laitui khua ii tapa,Pa Thang Suan Tuang (Kum 35)Lamdungah tuahsiat na lianpi tawh Selayang zatopi na kipuak a, 22.5.2014 ni in Selayang zatopi panin a leitung nuntak na beita ahih manin ZAM-ZSM zumpi panin ih dahpih mahmah hi. Pa Tuang pen Zomi hihna ZAM card tawi ahih banah Genvai kipawlna ZSM pawllut mi ahih manin sumbei leh vai khempeuh zumpi panin kisem to dinghi. Nusiat Zi leh nu leh pa,te tawh kibangin Zumpi panin ih dahna ih pulak hi.\nZSM pan zaksak kikkikna:\nZomi sungah khua makai, Pawlpi makai leh veng makai khempeuh tungah anihvei na kong zasak kik uhhi. 2014 kum ZSM lut nang laibu len khempeuh in a nunung pen31/5/2014beima in na laibu let te uh nong ap kik nangun zahtak na lianpi tawh kong zasak kik uhhi. Nang laibu kepsungin member lutsa khatin tuahsiatna hong tuak kha leh nang khutsung a omlaibu pen zum panin buaipih zawh na omlo ding hi. Banghang hiam cih leh Kha 5 sung sawtta ahih manin sazian ki khak nuamta hi.\nTuithang khuami Tg. Thang Muan Suum, Tg. Sian Tuang leh Phai a teng Tg. Mungpi in kalsim Zomi Thupuak bawlna dingin RM50 ta tawh ma hongpang khawm ahih manin ki lungdam mahmah hi.\nNupa pum khat suahna pawi lungdam kohna\nPum khat suahna pawi a hong lungdam pih, hong uap kipawlna makai tuamtuam te, pawlpi sia/sianu te, lawm leh gual, khuapih tuipih leh meltheih u leh nau a kua mapeuh na hun manpha uh nongpiak manun lungdam mahmah ungh. Tg. Mangpu & Lia Tha Tha.


url: =Laithiangtho Dokna (Kumhpi Khatna 1) ~ Thu Tatuam (Siyin News)\nLaithiangtho Dokna (Kumhpi Khatna 1)\nTuesday, March 10, 2015 Laithiangtho Dokna No comments\n5-6Tu in Absalom a thi tak ciang David ii Haggith taw a tapa Adonijah sia David tate a nungta lai te sung pan a upa bel ahi hi. Ama sia a meal hoi mama mihing khat ahi hi. David zongh in ama sia bangma hunin tei ngei ngawl a, taciang ama sia kumpipa suak nuam mama hi. Ama le ama sia ngalleang, siphu te le ama a cing ngalkap sawmnga heang hi. * 7Ama in Zeruiah ii tapa Joab taw thu son a, thiampi Abiathar taw zong thu kikum uh hi, taciang amate in ama sia hu tu a lungkim uh hi. 8Ahihang thiampi Zadok, Jehoiada ii tapa Benaiah, kamsangpa Nathan Shimei, Rei le David a cing ngalkapte sia Adonijah sangah a om bua uh hi.\n11Tua zawkciang Nathan in Solomon ii nu Bethsheba kungah pa in dongh hi, “Haggith ii tapa Adonijah in ama le ama sia kumpipa in kikoi ahi hunlam he ngawl ni ziam? Taciang Kumpipa David zongh in hi thu bangma he ngawl ahi hunlam na he ziam? * 12Nangma le na tapa Solomon ii nuntakna na hu nuam le, 13ngaisutna hong pia khi hi, thakhatin Kumpipa David kungah pai in a, “Kumpipa awng, ciliap huai takin kei tungah kamciam nong vawtna ah ka tapa Solomon in na kumpi za hong laih tu ci ka na ngawl ni ziam? Tua ahile Adonijah sia bangbangin kumpipa suak thei ziam?” ci in dongh tan. 14Taciang Nathan in belap a, “Tua zawkciang Kumpipa David taw na papau laitakin kei kong tum tu a, a thuson teng maan hi kong ci tu hi,” ci hi.\nKumpite Khatna 2\nDavid ii Solomon tungah A khakbel A hilna\n1David thi tu hun a thet ciang ama in Solomon sam a, a khakbel kam hilna vawt hi: 2“Ka thi tu hun hong theng zo hi. Kimuang in takkha in, 3taciang TOPA na Pathian ii vawt a hong sawl teng vawt in. A thukhamte le a thupiakna te a vekpi in, Moses ii thukham sungah a ki at theampo, vawt in, tua hi le na paina po ah na sep papo tungah na mainawt tu hi. 4Ama ii thu na ni le, TOPA in kamciam kei tungah hong pia a, ka suan ka paalte in thumaan tak le thintak lungtak taw ama ii thupiakna a ni uh le, ama in tua kamciam ka kholet tu hi ci hi.\n5“A dang thu khat om lai hi. Joab in kei tungah hong ngamtatna te na ciamtee tu hi, ama in Israelte ngalkaphon ukpipa, Ner ii tapa Abner le Jether ii tapa Amasa te nii hong thalup sak hi. Ngal sungah thina hangin ngal kilem sungah phulam in tualthat ahi sia na phawk tu hi. Ama in mihing maw nei ngawlte that ahikom tu in ama ii ngamtatna tungah keima in tavuan nei khi hi, tasia bangma tua taw kizui in thuak khi hi. * 6Na vawt tu bang ziam ci in he ni hi; ama, thi ngei bang thathongin thi sak ngawl tu ni hi.\n7“Ahihang Gilead pan Barzillai tapate tungah hesuakna nei tan a, a pha takin ou tan, banghangziam cile na suapui Absalom kung pan ka tai lai in amate in kei tungah hong dik hi. *\n8“Benjamin ngam Bahurim khuapino panin Gera ii tapa Shimei a ci khat zongh om hi. Mahanaim zuanin ka pai lai in nasia takin hong haamsiat hi, ahihang Jordan ngun ah ka kisik ciangin ama ka thalup ngawl natu ciliap huai takin TOPA ii min taw kamciam ka pia hi. * 9Ahihang ama daan piak ngawlin tha thong ngawl tu ni hi. Bang vawt tu ci in nangma he ni hi, ama a kithalup natu na vaihawm kul tu hi,” ci hi.\nDavid ii Thina\n10David thi a David khuapi ah kiphum hi. 11Ama kum sawmli sung Israelte ii kumpipa seam hi. Hebron panin kum sali sung maang a, Jerusalem ah kum sawmthum le kum thum sung maang hi. * 12Solomon in a pa David ii za lua a, ama ii kumpi vaangletna kho takin kip hi. *\nAdonijah ii Thina\n13Tua zawkciang Haggith tapa Adonijah in Solomon ii nu Bethsheba kungah haw hi. “Kilem vai in hong vak na hi ziam?” ci in ama in dongh hi.\nAdonijah in, “Hi hi,” ci in zo hi, 14taciang belap a, “Kong nget nop khat om hi,” ci hi.\nAma in, “Bang ziam?” ci in dongh hi.\n15Ama in zo a, “Na heak sa bangin kei sia kumpi ka sua natu hi, Israel ngamah mihing sim in tabangin muangmaw hi. Ahihang a tuam dang khat in hong piang a, ka suapuipa sia kumpipa suak hi, banghangziam cile tasia TOPA ii deina hi. 16Tu in nget nop khat hong nei khi hi; Nong hesuakna in hong nial heak in,” ci hi.\nBathsheba in, “A bang ziam?” ci in dongh hi.\n17Ama in zo a, “Nong hesuakna in Kumpipa Solomon tungah Shunem panin numei Abishag sia ka zi tu in hong piak natu hong nget sak tan— nang sia ama in hong nial ngawl tu ci in he khi hi,” ci hi. *\n18Ama in, “Pha mama hi nang atu Kumpipa tungah kong son sak tu hi,” ci in zo hi.\n19Tua ahikom Bethsheba kumpipa kungah Adonijah ii taangin pau tu in pai hi. Kumpipa sia a nu muak tu in dingto a, taciang kun hi. Tasia zawkciang ama kumpi tokhum tungah to a, a nu atu a dang khat paipui in a sawl zawkciang a ziat sangah to sak hi. 20Ama in, “Hamphatna no khat hong ngen nuam khi hi, hong nial heak in,” ci hi;\n“Bang ziam nu awng?” ci in dongh hi. “Hong nial bong,” ci hi.\n21Ama in zo a, “Na suapuipa Adonijah ii zi tu in Abishag pia in,” ci hi.\n22Kumpipa in, “Banghangin Adonijah atu in Abishag hong ngen ni ziam?” ci in dongh hi. “Kumpi tokhum zongh nget sak vet ve le, Adonijah sia ka u hi a, thiampi Abiathar le Joab zongh ama sangah pang hi! ” ci hi. 23Tua zawkciang Solomon in TOPA min taw kiciamna vawt hi. “Adonijah in hisia hong nget hu in ama nuntakna taw a lul bua ngangaw le Pathian in kei hong vua lum tahen! 24TOPA in ka pa David ii kumpi tokhum tungah kip takin kei hong koi zo hi; ama in a kamciam kholet in kumpi ngam sia ka suan ka paalte dongin hong pia zo hi. Adonijah sia tu ni mama in thi tu hi ci in a nungta TOPA taw kiciam khi hi,” ci hi.\n25Tua ahikom Solomon in Benaiah thu pia a tua pa in pusuak in Adonijah that hi.\nAbiathar Kihawlkhiatna le Joab ii Thina\n26Tua zawkciang Kumpipa Solomon in Abiathar thiampipa tungah, “Na tenna ngam Anathoth ah cia tan. A thi tu kilawm ni hi, ahizong tu laitakin hong thi sak ngawl tu khi hi, ka pa David a om lai in Thukham Thingkuang a keam pa na hi a, ama ii ngim ngana theampo a siim pa zongh na hi hu, ahi hi,” ci hi. * 27Tua zawkciang Solomon in thiampi Abiathar sia TOPA ii thiampi a sepna pan tawp sak hi, tabangin TOPA ii Shiloh ah thiampi Eli le a suan a paalte huvau a pauna tangtung sak hi. *\n28Joab in thupiang teng za hi. (Ama in Absalom panpui ngawl ahihang Adonijah panpui hi.) Tua hikom ama tai in TOPA ii ompuina puanbuk sungah biaktau ii kinghte lenin om hi. 29Kumpipa Solomon in Joab sia puanbuk tu in tai a, biaktau hui ah om hi ci in a zaak ciang, Kumpipa Solomon in kamtai khat sawlin Joab munah banghangin biaktau tu in tai ni ziam ci in dongh sak hi, Joab in zo kik a, ama TOPA tu in ka tai sia Solomon ka kiitak hang hi ci sak hi. Tua ahikom Kumpipa Solomon in Joab that tu in Benaiah sawl hi. 30Ama TOPA ii ompuina Puanbuk ah pai in Joab munah, “Kumpipa in hong pusuak tahen, ci hi,” ci hi.\nJoab in, “Hong pusuak ngawl tu khi hi. Hi munah thi zaw tu khi hi,” ci in zo hi.\nBenaiah heak kikin Kumpipa munah Joab ii pauna teng son hi.\n31“Joab ii ci bangin vawt in,” Solomon in ci hi. “That in a, phum in. Tasia ciangin kei ka hi zong, David ii suan le paal dangte ahizong Joab ii maw nei ngawl a thalupte huvau ah tavuan ka nei nawn batu hi. 32Ka pa David ii heak ngawl laanin, tual thana a vawt hu in TOPA in Joab sia daan pia tu hi. Joab in ama sangin mi phazaw maw nei ngawl mihing nii thatlum hi: Abner sia Israelte ngalkap hon ukpipa hi a, Amasa sia Judahte ngalkap hon ukpipa ahi hi. 33Amate tual a tha hu in daan piakna sia Joab le a suan a paalte tungah a tawntungin thuak tu hi. Ahihang TOPA in David le a suan a paal kumpipa tokhum tungah a to peuma zawna pia tawntung tu hi.”\n34Tua ahikom Benaiah in TOPA ii ompuina Puanbuk ah pai in Joab that hi, taciang ama sia ama ii inn ngam tanzauna ah kiphum hi. 35Kumpipa in Benaiah sia Joab taangin ngalkap hon ukpipa suak sak a, thiampipa Zadok in Abiathar za laih sak hi.\nShimei ii Thina\n36Tua zawkciang kumpipa in Shimei sam sak a, “Hi sung Jerusalem ah nangma atu in inn khat sa in, a sungah teang in a, khuapi nusia ngei heak in. 37Inn nusia in Kidron lui na kantan le thi tatak tu ni hi—- taciang nangma mawna hi tu hi,” ci hi.\n38“Pha mama hi, Kumpipa awng, na ci babangin ngamta tu khi hi,” ci in Shimei in zo kik hi. Tabangin ama Jerusalem ah ngei ma teang hi.\n39Kum thum zawkciang, Shimei ii silate nii tai in, Macaah ii tapa Achish, Gath kumpipa tu in tai uh hi. Shimei in amate sia Gath ah om hi ci in a zaak ciangin, 40a laa kungh thua in Gath ah Achish Kumpipa kungah tua silate zong tu in pai hi. Amate mu in inn ah hong cia pui kik hi. 41Solomon in Shimei ii ngamtatna teng a zaak ciangin, 42ama sam sak a, “Jerusalem na nusiat ngawl natu in TOPA min taw kamciamna kong vawt sak hi. Taciang na kidop natu kong thupiakna na na nusia le thi tatak tu ni hi ci in thu kong pia hi. Tua thu thukim in ka thu nong nit natu lungkim hi ngawl ni ziam? 43Tua ahile banghangin na kamciam paltan in kong thupiakna hong mang ngawl ni ziam? 44Ka pa David tungah na tatkhialnate theampo he nginge ni hi. TOPA in tuate hu in daan hong pia tu hi. 45Ahihang ama in kei sia thupha hong pia tu a, David ii kumpi ngam sia ngammuang sak tawntung tu hi,” ci hi.\n46Tua zawkciang kumpipa in Benaiah thu pia a, ama pusuak in Shimei that hi. Tu in Solomon in ukna a cingin nga hi.


url: =Tulaai Leitung Thuthang Tuamtuam Updates March 13, 2014\n· Tedim Khuapi a kibawlding GZA khawmpi simding in USA gampan Dr Chin Do Kham innkuanpih te USA gampan Tedim Khuapi kawlgam lam zuan in leengdiadia ta cihthu kiza hi.\n· 914- Zomi tawh kisai in Zomi mipi 85% bang in hoih kisa ahihman in adeih thei nailo Zomi te toto selo in hicikoih photding hang a, Igualzawh ciang ongluut kik nading uh mun koihkholhsa in nabawl ding hihang. Zomi te peen apankhia ngam ki-omlo in vaaikhat peuhpeuh ah gualzawhna akingahciang hoih mah ee aci vive kihizaw ahihman aseemten hahkat in mangpang ding hihang. Ih muhtheih ding in Siamsin te bang minam min kicihnop bangbang hoih sa cih maimai peen mihing vaailo manthanvaai mahmah hi. Ahizong amau siamsin laai ahihman theihsiam mai ni in ahizong in Zomi,Zogam ongzunzoding kipawlna hilo, muantaaklo cih mipi ten tel huai khading hi.\n· Britain Parliament nuainung ah March 13, 2014 ni in kawlgam tawh kisai nasiatak thukikupna khat nei uha, Kawlgam khantoh tawh kizui in huhna sum $40 million khantoh theihnading in Taangmi pawlkhat in nasiatak in hanthawn uhhi.\n· Russia gam te in tulian a Ukraine gam a agamtat daan uhtawh kizui in khiamlo a agamtat teitei uhleh Sumzon paaizon na lam ah hitaleh gamvaai ah hitaleh Hamsatna lianpi thuakding uhhi ci in Germany Prime minister Angela Merkel in March 13, 2014 ni in genkhia hi.\n· Russia gam te in Ukraine tawh gamgi dungteng ah gaalkaap $8,000 tawh gaaldozia kisatsuahkikna nasiatak neiding in March 13, 2014 ni in kipan ziahziah ta uhhi. Hih gaaldo kisatsuahna ah Vanlam,Tuilam, Thaupi te kicingtak in zangding in Kumpi thuneite in geel uhhi.\n· US President Obama in Tulian a kaallak kumpi seempak Ukraine kumpi lamte tawh White House ah March 12,2014 ni in kimukhawm uha, US ten Ukraine gam $1,000 million tawh ahuhvaaiding akikup baan uh ah Ukraine gam leh minamte US huuhi cih lahna hi ci in Innkangpi tanute in genkhia uhhi.\n· Venezuela gam ah mipi lungphona nikhat khit nikhat nasia seemseem ahihman in March 13, 2014 ni in Valencia khuapi sung ah palikte leh mipi kikaal buaina piang a mi 3 in sihlawh uhhi. Sawtsawt leh Ukraine ongbangding in lam et huai ta\n· Nigeria gam Katsina state khuata sungkhat ah March 13, 2014 ni in migipawlkhat apawlmin kitheilo te in mi amuh peuhpeuh uh thatpahpah uh ahihman in mi 69 bang athah khit uhciang palik te tungpan in mithat te manzo tuanlo uh ci hi.\n· March 8,2014 ni a amang Malaysia vaanleeng tawh kisai in South China Sea sung ah athemkhat China ten mu ung ci in ataangkona tawh kisai in Malaysia kumpi thunei te in Vanleeng mangpeen hikei ci in March 13, 2014 ni in genkhia uhhi. Leitung gam 12 pan kizong ngekngek himah leh kimunailo suakphot hi.\n· Palestinian paltan lak ah pawlkhat ahi Islamic jihad gaalkaapte in Israel gam khang lam Rocket tang 30 tawh akaap lungdamkohna in Israel paltan te in March 12,2014 nipan Gaza gunpang toteng phamawhsak nei hetlo in Vanlamtawh banzial to ziahzaih uhhi. Islaminc Jihad lampan bel March 13, 2014 ni in Rocket tang 2 bek lotsuk kizo uhhi.


url: =Kawlgam zinna thu ~ Rev. Neng Za Khup :: ZOMI DAILY\nposted on 1 May 2015 at 2:30 am Lomkholna: Myanmar, News, Zomi\nKAWLGAM LEITANG SIK MASAKNA: 1960 January kha a Murlen, Mizoram pan Bualkot Manipur-a ka pem lai un ka ni Goih Khaw Dimte khua Luangel, Kawlgam tawn ka hihman un kei a ding in Kawlgam ka sikkhak masakna pen a suak hi.\nKAWLGAM ZIN NIHVEINA: a kum thei cian nawn kei mai ing. Ka Ni Goih Khaw Dim leh a tute numeino nih (Dim Ngaih Don leh Lang Za Cing)te Bualkot-a hong pem ding laiin Bualkot pan ka U Dam Nang tawh anute pii ding in Luangel khua ah ka hawh kik a, ka kiik lam un U Nang Cin Dai in ong zui a, Kawlgam nih vei ka sikkhakna ahi hi.\nKAWLGAM ZIN THUMVEINA (1974-75): December 1974 in pianthak lawpna hang in Kalwgam veina nei ka hih man in Tedim leh a kim a pam ka phak theihna tantan pha ding in kei bek ka kipan khia hi. Kei bek a khual zin ngei het lo ka hih man in a gen loh uh hang ka nu leh ka pa’n zong ong muang pha lo hi in thei ing. Cikha khua ah ka gaik a, puan lum lah kipua zo lo, ka giahna ten lah ong behlap zo tuan lo ahih man in tua zan pen vot mahmah ahih man in ka ihmu khol kei pah hi. Delhphah ding gina zong om lo in Sialvun ong phahsak uh hi.\nHong nusia khin Rev. Dr. Chin Do Kham-te khua Saipimual ah ka giak a, nitak in ong kikhoppih uhi. Electrict cih thadah Patromax (meivakpi) nangawn zong om lo ahih man in Pulpit veilam leh taklam meilah/taaksing ka hal uh a, tua meilah kuang vak zang in ka kikhawm uh a, nuam kasa mahmah uh hi.\nTuithang khua ah ka giak leuleu a, inn ah kikhopna ong neih pih uh a, kha khanlawhna tun lai, alawp lai uh ahih man in thugen lasak a nuam mahmah hi.\nTedim ka tung masa pen a, Bu Kam Cin Hang te’ inn ah ka tung hi. Krismas nai kuan ahih man in nitak in Krismas carol na ah ka zui zel hi. Tua lain AG leh EBC kikhen nai lo hi.\nTedim pan in Tonzangah paiin Sia Cin Sian Thang te inn ah ka tung hi. Tonzang ah mel theih tanau nei leh program a nei zong ka hituan kei hi. Tonzang a ka om sung in Sia Phun Dum in cialpi hong bawl zen zen a, nitak in counselling khawng ka huh hi.\nTua pan in Gamlai ah pai in Sia Khat Khaw Gin te inn ah ka tung hi. Gamlaiah zong mel theih tanau a nei cih bang ka hituan kei hi. Sia Khat Khaw Gin Murlen khua ka khua lui uh ah ong zin ngei in ka inn uh ong tung hi. Dalpau / Singkuang pau i cihte hong pua in tua khawng ong ngaisak hi. Tua banah la uk mi a hih man in mizo la a theih thakte khawng a sak hiauhiau ka thei hi. Biakna kikhopna zong biak innah ong zat pih uh hi.\nCingpikot / Keizang:\nKa Ni Don Khomante khua Cingpikot/Keizangah Krismas ka zang hi.\nPhaiza pen ka pa pute omna hi a, (ka theih khelh kei leh) kumthak zang ding in ka pai hi. Ka pu Gin Dal te inn ah ka tung hi. Sa zong ong gawh hi in thei ing.\nKAWLGAM ZIN LIVEINA (1983): Manila pan M.Div. ka zawh ciang inn July 29 in kipan khia in Bangkok-ah zan khat ka giak hi. Bangkok pan in Rangoon tawn in July 30-August 1 dong ka tam hi. YMCA ah giak in mel theihte innah an ka ne kawikawi hi. Pa Gin Do Lian te inn leh Sia ST Hau Go-te inn a ka nek ka phawk lai hi.\nKAWLGAM ZIN NGAVEINA (2014):\nSHILLONG –KOLKATA (Jan.16,2014): Maynmar a hoh ding in Jan.26, 2014-01-18 zinglam 9:45am in Shillong ka inn uh pan ka lawmpa Jonathan van Aswegan, Johannesburg, South Africa a om, NECTAR in Laisiangthou Lehna a ma laakna a ka partner uh toh Yadav taxi ML05 –J7373 white toh Guwahati Airport zuan in ka tais uk uh a, Nongpoh khang zek a ZEN CAFE ah niangtui leh Puri ne in, Airport dong kham hetlou in teitak in ka pai uh a, tutung ka mawtaw tuan nuam ka sa hi. Airport 1:15pm in ka tung uh hi. Guwahati airport-ah Prof. Dr. Lalthantluanga, Vice-Chancelor, Mizoram University toh ka kimu uh a, niangtui hong khilai/taih in ka dawn khawm uh hi.\nGuwahati pan Indigo flight in 3:20pm khawng in Kolkata ka zuan uh a, 4:45pm khawn ing Kolkata airport ka tu uh hi.\nKOLKATA DOMESTIC AIRPORT: Ka zin louhna na sawt ta hi ding hiven, tuni Jan.16 ni’n Guwahati pan Kolkata-ah ka seppihpa Jonathan van Aswegan toh ka leng suk uh a, Kolkata domestic Airport sung ka lut ciang ka hi hiai-huai zaw zen hi. Na hoih in, na siangthou-a gamdangte muh ding in zong zum huai nawn lou hi.\nMIZORAM HOUSE SALT LAKE: Ka vak kawikawi na uh tawl pian ka hih man un Salt Lake a Mizoram houseah L.O. Pu Hming a thusiamna leh deihsakna toh private room twin bedded khat mikhat Rs 525/- in room no.604 ah Jonathan toh ka giak uh hi. Ka ngaihsut sang na hoihlou zaw lua ahih man in ka tha bang dah in, tua hang mah ahi diam zong ka ihmu thei het kei hi. Room neu cik khat, a kipuah peuh mah lou, lupna lah sik lupnate, delhphah lah pan dikdek, nin simphial, lupna khuhna lah a sia pian a ni’n sim hizaw mah lai, zan puan lah a ni’n sim mah a vot dekdak a silh nop huai het lou khat tuak na koih uh hi.\nKisilna room ah lah bangmah om lou – towel, soap leh a dang bang mah koih peuh mah lou, tuilum sakna iron-rod om tei na pi’n kizang thei lou zaw mah lai. India gam i standard tua bang hilai ta zen ei! Ka lawmpa Jonathan, South Africa mi (Johannesburg) khua mi hi a, ka zum mahmah a, nuam kasak louh dan leh ka lungkim louh dan zong ka hilh ngam kei hi.\nJan.17, 2014: KOLKATA INTERNATIONAL AIRPORT: Ka giakna uh Mizoram House Salt Lake pan in 6:30am in Inteernational Airport zuan in Taxi khat in ka tai uh a, International Aiprot 7:00am in ka tung uh a, Rs 300/- taxi saap ka pia uh hi.\nAIRPORT Thak: Gam dangte-a Thailand leh Singapore khawng te a bang a hoih ahih louh hang, Kolkata international Airport thak zong a zum huai lua bel hinawn sam kei. Na nuam mahmah ta hi.\nSUM KHEKNA: Kolkata International Airport-ah foreign exchange hih theihna mun khat bek ah om a, ut zahzah khek theih hi. A rate bel sang peuh mah hi. Ei India sum nei Dollar a khek dingte kisum mahmah mah hi. India sum Rs 61/- USDollar khat a kibat laiin India sum Rs 65.50p in USDollar khat ka khek ta zen uh hi. USDollar khat-ah India sum Rs 5.50p. kisum ziahziah cihna a hi ve. Met peuh mah uh a hi ve.\nKolkata pan in Air India vanleeng AI-227 in Myanmar zuan in 10:30am in ka leng khia uh a, Yangon airport amau lam 1:20pm in ka tu uh hi. Air India pen a tutna khawng khe koihna ding vanleng dangte sang lianzaw ahih man in nuam kasa hi. Ahihhang a nuam lo ahih leh an leh air hostesste a hi uh hi. An hong pia na pi uh in a lim het kei hi. Air hostess-te pen upa thei mahmah, lah nuih mai lo, vanleng tung tuan nuamsak lo phial uh hi. International a leng vanleng-a hostess ding in a zumhuai hi in ka ngaihsun hi. Kawlgam immigration a semte numei pasal maitai in bangmah haksatna hong pia het lo uh hi.\nYangon van leng tual ka tun ciang un inn pua pan U Khantawng leh atapa Lianpu, ka tupa pa Vial Khan Do (Amah DO pe’n ka U Hil Khaw Zam tapa upa pen hi a, Tahan a om, Yangon doctor a kichek-up sak a na hawh hi a, Yangon pan Kalamyo dong man hong makaih ahih man in, ama tungah zong ka lungdamna a lian mahmah hi) leh ka tupa pa mah Rev. Khoi Lam Thangte’n (Lam Thang pen ka Ni Don Kho Man tupa hi a, Bible Society of Myanmar-a General Secretary a sep lai taka hi a, Yangon ka hawhna ding uh tawh kisai a bul pan a tawp dong na khempeuh ong saisak leh ong makaih ahih man in ma tungah zong ka lungdamna uh lian mahmah hi) ama office motor leh U Khantawngte car tawh hong dawn uh a, inn tung mah ka bang uh hi. (Khantawng pen Bualkot a ka om lai un tangval khawm ka hi uh a, male voice, action song leh lapawl khawng a sa khawmkhawm sa ka hi uh a, kum 20 nung ciang a kimu kik pan ka hi uh hi. Amau pata in Yangon a kom sung ten gong nusia lo in, a car uh tawhka hawh nopna peuhpeuh ah a man ngen lo in hong pua kawikawi uh ahih man in, ka lungdamna alian mahmah hi).\nKa tunna ding uh a a na book sa uh Hotel Panorama –ah hong kha uh a, tua pan in hong paisan uh hi. Nitak ciang in ka tupa pa Rev. Khoi Lam Thang in “Hot Pot” restaurant lian mahmah khat ah nitak an hong nek pih a, annekna dawhkan tungah kihuan tawmsou siahsiah lai kine ahih man in fresh mahmah a lim mahmah ahihman in gilvah tak ciat in ka ne uh hi. Ka annek man uh tam mahmah ding ahih man in bngzah bei cih zong ka dong ngam zawzen kei hi. Atawmpen in Kawlgam sum in Ks 100,000/- phial bei in ka um hi.\nAnnek khit ciang kei leh ka tupa pa Rev. Khoi Lam Thang in khe a pain ka U Awi Sian Cing (1963 kum Class IV ka sim laia Bungmual a ka omna te, ka nu pute) inn ah ka hawh uh a, a inn uh a sawng/khan sagihna siksan/step te to thei ta buang in 30mns khawng om in, niangtui dawn in thungetna ken ka nei a, Lam Thang in kikhopna ding khat 8pm a nei ahih man in taxi in ka ciah uh hi. Tua bang in ka tunni uh zang in, ka giakna room no.512 ah tawldam ding in ka lum hi. Ka lawmpa pen room no.509 ah a lum hi.\nJan.18, 2014 (Saturday): Tuni pen Kawlgam ka zinna hang uh amau paua Lai Siangtho nei nai lote tawh kimuh ni ding a ka seh uh ahi a, tua mah bang in Dai namete leh Koka namte tawh kimuhna hun in ka zang uh hi. Nitak an nek khit ciang in ka tupa Rev. Khoi Lam Thangte inn (Bible Society of Myanmar building) ah hawh in 7:30pm pan 12:30am dong ka om hi. Innkuan kingai, kithutuak leh Pasian a muang leh a thu amang innkuan khat ahih lam uh ka mit ka muh man in ka kha amuang mahmah hi. A zi a tate tawh hun nuamtak ka zang uh a, manpha kasa mahmah hi.\nJan.19, 2014 (Sun): Tuni zing 9:00am in ka pa Suan Za Pau leh nu Sangpui (a zi) in motor uh nuam leh hoih mahmah khat tawh ka hotel pan hong pua khia uh a, amau munpi Yuzana Garden City lamah hong taipih vangvang uh hi. Ka nu Sangpuiin motor siamtak in hawl ziahziah a kei leh ka pa Pau pen lungmuangtak in ka tu hiit-hiat uh hi.\nAmunpi uh ka tun uh ciang kikhopna kipan pah a, ken eipau (Tedim pau) in Mat. 14:13-21 sung thu ka gen a, ka nu Sangpui in Kawlpau in let ziahziah hi. Nuam hiven! Kikhawm pen eimi leh namdang kikim ding uh hi. Akikhawm khempeuh 100 khawng ka pha uh hi.\nKa Pa Rev. Dr. Suan Za Pau pen Pu Kai Suan Suante ( Luangel khua leh a kim a eimite laka Christian masapen) tupa a hi hi. Kawlgam kumpi nuaiah kumpi na a sep khit ciang Pasian sapna za in a nasepna tawp a, Lai Siangtho sin in AG pawlpi ah pastor na sem hi. A omna peuh ah saptuam pawlpi pan zel a, Lai Siangtho sin a zawh ciang Yangon ah Word of Hope AG Saptuam phut khia hi. Tu in Lai Siangtho sang leh Tagah kepna Ynagon khawpi ah nei a, ama pawlpi pan in pastorate saptuam dang phut ding Christian om lohna ah sawl khia zel hi. Yangon ka tun ma deuh in Kawlgam pumpi AG kittelpina na nei uh a, Pasian in General Secretary ding in na tel uh hi. Azi ka nu Sangpui pen Lalsanglian Sukte hi a, Lai Siangtho sin a man khin lasak siam khat a hi hi. Amau innkuan pen Yangon a ka innpite a hi uh hi.\nKikhopna ka man uh ciang in ka U Khantawngte pata in Sing K. Thawn leh a zi Vungboihte nasepna hong etpih uh a, thungetna ka neih uh hi. Tua zawh ciang in ka pa Suan Za Paute tagah kepna ah ong hawh pih leu leu uh a, tua sanah zong thungetna ka nei uh hi. Tua zawh ciang ka U Khantawngte innah tawl dam ding in ka ciah uh hi.\nKa tawldam khit uh ciang in U Khantawngte, ka Pa Suan Za Paute, ka Gang Cin Khan Dalte leh Thawnbawihte tawh Restaurant nuam mahmah khatah nitak an ka ne uh hi. Nitak an gilvah tak a ka nek khit ciang un Word of Hope a original pen ci leng WOH a kipatna ah ei pau a kikhopna mun ah nitak 7pm in kikhop na ka nei uh a, tua sanah zong mel theihte tampi ka mu a, ka pa pu note khat Rev. Suan Go Khaite nupa tawh ka kimu uh hi. Hih kikhopn ah zong deihsakna tawh thugenna hun khah ka tang leuleu a Gen.12:1-4 sung thu ka gen hi.\nJanuary 20, 2014 (Mon): Zing lam 8:00am in kagiakna Hotel Panorama pan ka tupa pa Vial Khan Do leh ka tupa mah ahi Pum Sian Lian in amau car thak liklek tawh hong pua khia uh a, Mandalay pai ding Buste khawlna lamah ong kha hi. Ka tuna hotel pan naikhat val ka tai uh hi. Ka tupa pa Vial Khan Do tawh Bus nuam mahmah khat ah tuang in Yangon pan in Mandalay zuan zing lam 9:30am khawng in Yangon ka nusia uh hi. Ka Bus tuanna uh pen standard mahmah ci leng – a tutna nuam in, ka tutna ding uh ka tut khit uh ciang in tui thawl khat leh a vot dawn ding bung khat hong pia pah uh hi.\nAC a hih man in vot a sate a ding in tutna khempeuh ah blanket khat ciat koih ciat uh hi. Lampi phei dih-diah leh mam hin-hen ahih man in bus tuan tawldam mahmah hi. Ka putu in ka ihmu mu uh hi. Sun annkena ding mun ka tun ciang un bus sung pan kum khiat ciang kong khak a bus conductorpa’n ha-nawtna leh a hanawtna za(paste) tun sa in hong pia a, fel ka sa mahmah hi. India gam ah tua bang bus ah ka tuan lam thei nai kei hi.\nNitak 6pm khawng in Mandalay ka tung uh a, ka tupa pa Rev. Dr. Thang Suan Piangte innah tawm cik lut pak in, tua pan in ka sanggam pa Cin Khan Paute innkuan un ong pi khia uh a, Restaurant lian mahmah khat ah nitak lim mahmah ong nek pih uh hi. Annek khit ciang in Cin Khan Paute inn ah hawh in 9:30pm in ka gaikna ding uh Dynasty Hotel eimite-a khat ah hong kha uh a, ka putu un Val Khan Do tawh ka giak uh hi. Ka giak man ka tupa Rev. Dr. Thang Suan Piang in ong piaksak ahih man in ka lungdam mahmah hi.\nJanuary 21, 2014(Tues): Tuni zingsang 7:30am khawng in Piang mah in hotel pan ong pikhia a, a inn uah ong tonpih hi. Tua ni zingsang amau inn kuan tawh, ka U Dam Za Nang zi tawh a inn kiang uah restaurant khatah Piangte nupa in breakfast ong taih uh a, tua zawh ciang ciah kiik in ka U Dam Za Nang zite kiangah tawl khat ka khawl hi. Tua zawh ciang in Piangte inn ah tawl khat mah khawl leuleu in tua pan in taxi khat la in ka U Suan Khaw Zam, ka Ni Don Khaw Man tapate inn lam ka zuan uh a, amau innah Aksa hul huan leh Bawngsa kan sun an ka ne uh hi. Ka U Zamte inn pan Mandalay van leng tual lam zuan in taxi tawh ka tai leuleuh uh a, Kalamyo lam zuan ding in ka tupa pa Vial Khan Do tawh ka leng uh hi.\nNitak lam 4pm khawng in Kalamyo vanleng tual ka tung uh a, Lun Deih Cing, Vial Khan Do zi leh mel r theih pawl khatten Wesley Hospitalte mawtaw tawh ong dawn uh a, Vial Khan Dote inn Tahan lam zuan in ka tai phei ving veng uh hi. Kalamyo Airport ah nidang a a kithei ngei lua zong hikho lo na pi’n Rev. Go Za Nang, Agape Ministry Church, founder pastor pa’n ong nohsiat in maitai tak leh kamsiam tak in ong hopih a, “ahih theih leh kimu leng ut ing” ong ci a, “awle” ci in ka kikhen uh hi. Vial Khan Dote inn ah nitak anne in, tawl khat ka om khit ciang in ka giakna dding Shin Hong Hotel ah lum ding in ka pai phei hi.\nHotel pen nuam gawp cih ding hi. Wi-fi hat mahmah ahih man in mun dang sang a nop zawkna khat hi. Hotel a nitak dutyte khat Hangpi kici Bangalore a kum 9 khawng tak Lai Siangtho sin a a om khin, a ka tute khat na om a hih man in nuam tuam mahmah hi. Zan khat giak man KS 25,000 hi a, zan nih a ding Ks 50,000 bek ka pia hi.\nJanuary 22, 2014(Wed): Tuni in Kalamyo ah ka tam a, zing 8:30am pan 1130am dong Rev. Job Thawngno, Tahan Baptist Church Pastor pa inn ah hawh in thugen ding kituh zawzen in hun manpha ka zat khit uh ciang in a innteknu in manlah pipi a a na huan Aksa hul limtak gilvah tak in ka ne uh a, tua zawh ciang Vial Khan Dote inn lam ah ka ciah phei uh hi. Ka ciah kawm un Tahan Tedim Baptist Biak Inn a kilam a kizo nai lo a kongah ding in ka khutte gel Biak inn lamah lik to in Pasian kiang ah thupha pia in ka ciah suak uh hi.\nVial Khan Dote inn ah Niang awm in mel theih tanau hilh theih theih hilh in ka om khawm uh hi. Ka U Go Khaw Nangte nupa, Ka tunu Dai Ngaih Cingte nupa, Ka tunu Uap Ngaih Cingte nupa, ka nu nue Niang Khan Cing, ka nu neu mah Zen Sian Ngaite nupa, ka nu pu Dote nupa, ka nu Nuam Ngaih Cing leh mel theih dang pawl khat tawh sun hun ka zang uh a, nuam kasa mahmah uh hi. Vial Khan Dote’n mel theih ong hawhte a ding aksa hul huan uh a, an nek khit ciang in ong ciah san ciat uh hi.\nNitak annek zawh ciang in ka tupa pa Vial Khan Do mah tawh a motor bike in 1963 kum a Class IV ka sin lai a Bungmual a ka omnate Vial Do Khupte inn ah ka va hawh uh hi. Tua zawh ciang in Agape private hospital a ki-at a om pa Kammang zi Nu Manpi ka va veh uh a, thungetna ka neih khit ciang in ka ciah san uh hi.\nTua zawh ciang in ka giakna hotel lamah Dopu in ong kha leuleu hi.\nJanuary 23, 2014(Th):\nZing nai 7:30am in ka giakna Shin Hong Hotel pan in Rev. Go Nang in a car tawh hong pi a, ka U Neng Za Kam (Rev. Khoi Lam Thang pa) kiangah hong koih a, tua sanah ka pu-tu un hun tomcik ka zat khit uh ciang in Rev. Go Nang mah ong pii kik in amau inn ah hong tai pih hi. A inn uh ka tun phet un zing annnek ding limci mahmah mansa in na koih uh a, tua pen a seppih pastorate leh makai dangte tawh gilvah tak in ka ne khawm uh hi. An ka nek khit phet un a Biak Inn uh ah pai in a staffte leh missionary training a neih te tawh devotion ka zang uh a, thugenna hun kei hong pia hi. Hun tomcik manpha tak leh nuam tak a ka zat khit ciang un Rev. Go Nang mah in a car mah tawh ong pua in ZCLS zumah ka lut uh hi.\nZCLS ah ka om laitak in Rev. Thawng Do Thang Galile Pawlpi’ Pastor pa tawh ka kimu uh hi. Zomi nam puak aktual khat ong tawi phei a, “Sia Khup, hih ka Zomi puantual Biju (Almirah) sung pan ka khai bangbang a kong tawi hi in na silh dih ou”ci in ong pia a, ken zong lungdamna lianpi tawh manlang tak in ka sang pah hi. Sia Thawng Do Thang pe’n nidang a Bualkot a Bekan lei a hong bawl ngei ahih man in ka khua luipa suak a, ka kimuh uh pen ong lunglen huai dek tak zawzen hi.\nTua pan a pam ah Galile Biak Inn ah Rev. David Kham te’n La tawh nasepna a neihna uah ka pai phei uh a, tua mun ah niangtui limtak ka dawn khawm uh hi. Tua khit phet in a khang a Vum Nang inn ah lutsuk in thungetna ka neihkhit uh ciang ka tuna ka tupa pa Vial Khan Do inn ah Rev. Go Nang mah in hong kha phei hi. Sia pa tung ah ka lungdamna alian mahmah hi.\nKa tunna innpan in Pa Kam Mang (Shillong a hong om, Christmas leh Kumthak zang a a innkuan ua a ciah) in Bike tawh ong pua khia a, a inn uh ka va en uh a, thungetna ka neih khit uh ciang in ong pua khia leuleu in Tahan a Hotel hoih mahmah khat ah sun an ong nen pih khit ciang ka tuna inn ah hong kha hi. Ka tuna Inn uah U Gin Lian nidang a 1963-64 khawng a ka om khoppih in ka tuna inn ah na ngak a, tom cik sung ka kithuah khit uh ciang vanleng tual lam ka manawh hunt a ahih man in ong ciah san a, ko zong VAnleng tual lam manawh in Wesely te zato in mawtaw tawh ka tai phei uh hi.\nLampi ah Rev. Dr. Thang suan Piang sungpa Pa Khen Lian Piang?? Te inn ah bang in, a vot dawn na leh thungetna ka neih khit uh ciang in Kawlpi vanleng tual lam ka manawh uh hi. Tung baih pian ka hih man un vanleng tual pan naicik a om Thangtawng zite inn ah pai in, niang san dawn in thungetna ka neih khi ciang un vanleng tualah pai in ka lutsuak a, Kawlpi-Yangon via Mandalay ah leng to in 7pm in Ynagon ka tung uh a, U Khantawng in vanleng tualah na dawn in, aman taxi khat ong laksak in ka tuna Hotel Panorama ah hong kha hi. U Khantawng tung ah ka lungdamna lian mahmah hi.\nJanuary 24, 2014(Fri): Ka Pu Rev. Suan Go Khai in Vok tuk 5 leh zung nih khat ong gawh ning ci a hih man in tua mun a hawh ding in ka kisa hi. Kei a ding ka damsunga ka khatvei tuahna a hih man in ka lungdam mahmah hi. Ka Pu Suan Go Khai pe’n ka pianna pute tupa hi a, hizahta a ong itna leh deihsakna pen lamdang kasa hi. Tuni kei a ding in ni lamdang ni manpha khat a hi hi. U Khantawngmah in a ma car a thak liklek tawh amah mah in hawl in ka omna Hotel Panorama pan zing 9:30am in hong pi leuleu a, ka putu un Yangon khua nawl kiu khat a om ka pu Rev. Suan Go Khai te inn a na sepna mun ah nai khat val ka tai uh ciang ka tung uh hi.\nHih mun ah Ka pa Rev. Dr. Suan Za Paute nupa, ka ni Cing (Suan Za Pau) leh a pasal ka gang Cin Khan Dal, Pu Awn Khan Suan (OK Suan) tapate nupa Rev. Dr. Gin Khan Tuang @Tuangpi & a zi Dim Khan Nuam, Pa Peter Mangpu (hong nusia khin Rev. Dr. Chin Do Kham naupa), meltheih dang pawl khat leh amau kep naupang te tawh hun nuamtak zang in tua zawh ciang in Voksa leh Buhsih leh Vaimim tawh gil vah tak in ka ne uh hi. Pasian in vangliatna ngah ta hen.\nAnnek khit ciang in ka Pu Khai tawh a inn leh a gam a zawh nailoh a innlam tungah kah to in ka te khit uh ciang in Pu Tuangpite nupa tawh amau mawtaw in a nasepna mun lam uah ong pai pih uh a, a nasepna mun uh mu in thungetna ka neih khit ciang un Rev. Khoi Lam Thangte inn ah hong kha uh hi.\nNitak 5pm pan 8pm dong Bible Society of Myanmarte meeting hall ah Keizang khawsuak meltheih teng ka tupa pa Lam Thang in nasam khawm a, amu tawh kithuah khawmna hun nuamtak ka zang uh hi. Ka hun zat kawm un Vaimim cim a lim mahmah leh samphok-manta atwh meh in ka hun nuamtak in ka zang uh i. Hihbang ong vaihawmsak ka tupa pa Lam Thang tungah ka lungdamna lian hi. Tua banga hun kazat khit uh ciang in ka giakna Hotel Panorama ah Lam Thang in hong kha hi.\nJanuary 25, 2014(Sat): Ka tupa Rev. Khoi Lam Thang thusiamna leh vaihawmna tawh Tedim Baptist Church, Yangon pawlpite tawh Mission Seminar nei ding in ka kisa uh hi. Zing 8:45am in ka hotel pan Rev. Khoi Lam Thang in hong pi khia in, Tedim Baptist Church, Yangon ah hong kha hi. TBCY ka tun ciang pawlpi makaite leh pastorte’n lungdamna tawh hong muak in Mission Seminar 10:00 pan kipan in nitak 4:00pm in ka zo uh hi. Seminarah mi 50 hong kihel uh hi. Ka kilamet hetloh hihbang hunpha TBCY tawh ka neih theih man in Pasian min ka phat hi.\nKa hunzat khit phet un ka behpa Rev. Lian Khaw Thang (Luangel pem S. Korea a Ph.D. candidate khat) a zi Hau Khan Cing (Korea mah a Ph.D. candidate) te inn kuan in hong pikhia uh a, Einsen a inn uah ong paipih uh hi. A inn uah a vot dawn in thungetna ka neih khit uh ciang nitak an ne ding in khawpi sungah ong taipih leuleu uh a, amau innkuan banah a sung nu U Ning Zen Niang leh a cousin Rev. Thawng Go tawh, “Golden Duck” restaurant kici a lian mahmah khatah nitaka an limtak ka ne uh a, tua zawh ciang in Rev. Thawng Go leh Rev. Lian Khaw Thang in ka giahna ah tai tawh hong kha uh hi. Lian Khaw Thangte innkuan tungah ka lungdamna a lian mahmah hi.\nTu tung lamdang kasak leh Pasian tung a ka lungdamna mahmah khat a hih leh mel theih tampi ka muh banah nidang a vaimim cim nangawn khamzo lo mel theihte -mKa Pa Suan Zapau, U Khantawng, Sing Thawn, Pu Suan Go Khai, Pu Tuangpi lehLian Khaw Thangte’n Yangon khawpi sung a mun leh mual amau min a nei a, innleh lo na nei ciat uh ahih man in Pasian hoihna leh hauhna lamdang ka sa a, Pasian min ka phat hi.\nJanuary 26, 2014 (Sun): Tuni Nipi in TBCY a thugen ding in ka kisa hi. Hotel pan in Lam Thang in taxi in hong pi a, Jonathan tawh TBCY Biak inn 9:00am ma in ka tung uh hi. Khangnote’n Praise & Worship pan pah uh a, a sawt lo in Baik Inn sung ah ka lut uh hi. Vai neuhneuh tam ahih man in 11:30am in thugen ka kipan a 12:15 in ka zo hi. Ka thugen sung sung 45min hi. Romans 10:14-15 na pansan in Pasian muh ding a a kilawm nuntakna in Khamangthangte matna ding ding a i khut, i khe, i muk-i lei i zat kisam hi cih thu ka gen hi.\nKikhop tawp ciang in Lam Thang tawh sumbuk ah ah naute zin pak ding zong in ka pai uh a, Mawite khedap ding leh Mungte T-shirt lei samsam in Hotel lam ah ka ciah uh hi. Nitak lam 2:30pm pan 4pm dong Hotel Panorama Lobby ah Tao/Resang namte mi nih Rev. Daniel Thawng leh Vantling tawh Lam Thang leh Jonathan tawh holimna nei in Tao/Resang namte pau a Lai Siangtho a kisap zia leh project lak theih ding ahi diam cih khawng ka ki kum uh hi. Khatvei kimuhna ahih man in thukhentatna kibawl thei lo a hun khat ciang sut zop ding in ka kikhen phot uh hi.\nTua zawh phet in Jonathan tawh Lam Thang tawh kizuiin Lam Thangte inn ah lut pak in, a lawmnu Siang Nem tawh ka li un Pa Suan Za Paute Inn lamah ka Pu Suan Go Khai ong vok gawh a phei meibang hong puaksak ne ding in ka pai uh hi.\nKa gang Cin Khan Dal te nupa leh Nu Sangpui in limtak a ana huan uh Pa Suan Za Pau te innkuan, ka Gang Dal te innkuan, U Khantawng leh Thawnte nupa tawh gilvah tak in ka ne uh hi. Annek khit ciang Lam Thang makaihna tawh lasak khawmna leh thutom genna khawng nei in khitui naptui tawh lungdam kipak in ka hun uh zang in thunget khawmna nei in kikhe lah mahmah in zan ani 10:00pm ong sat ta a hih man ka inn lam ciat uh ka zuan uh hi.\nJanuary 27,2014 (Mon): Kawlgam ah hun nuam leh manpha hoih tak ka zat khit uh ciang in tuni in India lam a kik ding in 10:45am in ka giakna uh Hotel Panorama pan in U Khantawngte pata Lianpu tawh mah in amau Car thak liklek in hong pikhia in Yangon International Airport lam ka zuan uh hi. Airport ah Niangtui ka dawn uh a, tua zawh ciang a sko a sung ah lut in, U Khantawngte pata in hong paisa ta uh hi. Nitak 2:05pm in Air India in Yangon pan ka leng khia uh a, Gaya ah tawl khat khawl in tua pan nitak 5:00pm khawng in Kolkata Airport ka tung uh hi. Airport pan in Meghalaya House, Ballygunj ah VVIP room lupna lian khatah puan tuam silh in Jonathan tawh ka giak uh hi.\nComments & impressions:\nTu tung ka Kawlgam zin pen tua bang zah a a nuam ding, a man lah ding leh a lawh cing ding in ka kingaihsun kei hi. Meltheih tanau leh ka tu ka ta ka pi ka pute ong deihsakna leh thusiamna te uh lamdang in manpha ka sa hi.\nNasepna lam tawh kisaiin zong gahsuah mahmah leh lawhcing mahmah ka kisa hi. Jonathan in Mark bu exegetical check zo thei hi. Tua banah maban kalsuan ding dan tampi hong navak sak hi. Nasep ding a tamzia zong hong musak hi.\nZomite bel Zomi vai ah pumkhat zawh lohna om hi in mu ing.\nTutung Kawlgam ka zinna pan a ka muh khiat leh Kawlgam Zomite hoihna pawl khatte:\n1. Kawlgam a om Zomite’n gam dang a om Zomite hong itna uh (ngaihnatna uh) thupi sa ing.\n2. Pasian thu a za nai lo Christian ahilote laka Pasian nasem ei Zomite bangzah hiam ka muh man in ka lung a dam mahmah hi.\n3. Piak-khiatna lamah hausa mahmah uh ahih man in thupi sa ing. Lamdang bang kasa phial hi. Adiak in Piakna leh Zindona ah India Zomite’n Kawlgam Zomite kong phadek kei uh hi.\n4. Yangon International Airport a semte maitai thei in nuam mahmah uh a, bangmah haksatna ong bawllo bek hilo in nui kawm in ong muak in nuikawm mah in hong kha uh hi.\n5. India gam tawh teh in a tangpi a gen in siangtho zaw in ka mu hi. Rev. S. Neng Za Khup\nPrevious: Khitui Nam Nih Tawh Na Ciah Ing ~ Hau Za Cin\nNext: Zang khial kha ken


url: =Malaysia, Jahor Baru ah Hospital meikang, mi 6 sikhin ~ ZD :: ZOMI DAILY\nposted on 25 October 2016 at 12:46 pm UTC+9:30 Lomkholna: Malaysia, News, Sawltak, World\nMalaysia, Jahor Baru aom zato khat meikang ahih manin, zatolum in aom cina mi 6 sikhin cihthu theStar News pan kiza hi. Tua meikatna zato pen Sultanah Aminah Hospital hi a, zato ii Intensive Care Unit (ICU) panin meikang akipan ahihi.\nMeikat kipatpen tuzing (25 October) zingsang 9am hunpawl hi a, cina tampitak ICU panin adang Department ah Emergency in kinawn ngeingai uhhi. Fire and Rescue Department te genkhiatna ah hih ICU inndawl sungah zatolum cina mi 7 awkcip uh a, tualak ah mi 6 asi hi ci’n genkhia uhhi.\nAdang cina khatpa ahihleh meikuanglak panin ki honkhiazo bilbel ci uhhi.\nJohor Baru pan thunei te genkhiatna ah asi khempeuh zatolum cina vive hi a, Sultanah Aminah Hospital ii adawl nihna aom ICU ah zatolum in aom uh cihi.\nHih News akigelh laitak in meikhu tawh zato sungteng kidimlai ahih manin, asungah asi adang aomleh aomlohpen ki gencian theinailo cilai hi.\nAt least six dead in fire at Sultanah Aminah hospital, rescue work continues\nNausuak te omna Maternity Ward lamahzong naungek suakcilkhawng alum mitampi om uh a, tuate zong bangmah liamna omlo in ki hemkhiaman cihi. Zato nasem, siavuan siamah tezong buaimahmah uh a, cina te lampitung ah lengtawh sawn in phiazangzang uhhi. ICU Ward sungpen cina agim mahmah tebek aki kepna hisawnsawn in, amauthu in ataikhia zolo tata te omna ah mei akat sese…. ZD Sawltak #zomidaily\nPrevious: A nih veina Pinlong Khawmpi (Conference) ~ Tual Khan Suan\nNext: Pakistan gamah Police Academy kisuam, mi 60 kiimsi ~ Thang Khan Lian


url: =CSDal :: ZOMI DAILY\nposted on 25 October 2018 at 7:58 pm UTC+9:30 Lomkholna: Article, CSDal\nGualzawh nading in akisam lungsim puakzia ~ CS Dal Leitung ah apil asiam khempeuh gualzo in lawhcing khin gai lo uhhi. A khuasuak zolo mipil misiam zong tampi tak om hi. Tua mah bang in apil asiam …\nContinue Reading about Gualzawh nading in akisam lungsim puakzia ~ CS Dal →\nDear Zomi te, Colonial mentality cih pen saltang lungsim/ namneu lungsim cih na hi a, mihing ngeina tangthu/pianzia sinna (cultural anthropology) ah a kizang ngaihsut na ‘theory’ thuthuk khat ahihi. …\nContinue Reading about Zomi Nampi Lungsim leh Minam Itna Lungsim ~ CS Dal →\nUnited Nations, UN, te tuatkholh na ah, tukum 2011 October kha ciang in leitung ah mimal mak 7 (7 billion) pha ta ding hi ci in lamen uhhi. Tua bek thamlo in, UN te in mailam kum tampi ento suak uh a, …\nContinue Reading about Kum 2100 ciang leitung mimal phazah ~ CS Dal →\nposted on 8 August 2016 at 5:57 am UTC+9:30 Lomkholna: Article, CSDal\nLungso gilona leh Zawngkhalna ~ CS Dal I zawng man in lungso baih in a gilo i hihiam, a hih kei leh i giloh man in a zawng hi zaw i hihiam? A beisa hun laideuh in Sudan, Afghanistan leh Congo. …\nContinue Reading about Lungso gilona leh Zawngkhalna ~ CS Dal →\nposted on 3 July 2016 at 8:19 am UTC+9:30 Lomkholna: CSDal, News, Zomi\nZomi te ki tangsap na te kua te in hong sepsak thei ding? District vai te, CNF vai te, leh thu dang tuamtuam te ah kua sep ding hi pen hiam? Biakna sia te maw? Zomi sung ah i neih political party ZCD …\nContinue Reading about MP te Nasep leh Mipi te Tangsap na ~ CS Dal →\nposted on 27 June 2016 at 7:18 am UTC+9:30 Lomkholna: CSDal, Myanmar, News\nDear Zomi te, Kawlgam kikhelna pen a diktakpi (genuine) ding mah hiam? Deihsak bangin a hoih lam in hong kikhel takpi ding mahhiam? “Kawlte te pen zuaukhem uhhi, muanhuai lo uhhi,” cih pen Kawlgam ah …\nContinue Reading about Kawlgam Kikhel takpi hiam? ~ CS Dal →\nposted on 26 June 2016 at 6:15 pm UTC+9:30 Lomkholna: CSDal, Myanmar, News\nKawlgam Hluttaw ah kumpi nasem te khasum khangsak ding leh khansak loh ding nasia tak in kam kinial (debate) kinei laitak hi. February kha 17 ni in Pyithu Hluttaw thugen ahi Thura Shwe Mann in Kawlgam …\nContinue Reading about Kawlgam khasum khangleh hoihding/ Hoihlo dingmaw? ~ CS Dal →\nposted on 25 May 2016 at 8:21 pm UTC+9:30 Lomkholna: Article, CSDal, Politics\nZomi a tam zaw Democracy vai in, tawm khat te Socialism vai mahmah lai: Democracy leh Zomi te nuntak zia Socialism cih ciang in, a tam zaw in party khat (one-party system) tawh ki-uk na hi a, gam …\nContinue Reading about Democracy leh Zomi te nuntak zia (Socialism vs Democracy) ~ CS Dal →\nposted on 7 May 2016 at 11:02 pm UTC+9:30 Lomkholna: Article, CSDal, Politics, Theihhuai\nDemocratic leh Republican party kikal, bangteng ki lamdang taktak hiam? Atom in kikum leng: Party te gel ki lamdangna theih theihna ding in, a masa pen democracy gam ah om mimal khat in bang …\nContinue Reading about US Republican leh Democratic Party ki lamdanna →


url: =USA, California sung Vote piakna geikhat ah thau kikap, mi 1 si, 2 liam ~ ZD :: ZOMI DAILY\nposted on 9 November 2016 at 10:56 am UTC+9:30 Lomkholna: News, Sawltak, USA, World\nUSA, Southern California sung aom Azusa khuasung Vote piaknading in akibawl Polling Station gei ah Tuesday ni in thau kikapna piangin mi khat si a, adang mi 2 peuhmah liamding cih Reuters pan kizasawn hi. Hih thau kikapna apiankhit phetin kumpi thuneite’n Polling Station geiteng leh agei aom tawlngakna Park cihte akipan akizom in aom sanginn huangte avek in khakcippah uh cihi.\nHih buaina apianna munpen Los Angeles panin tai 25 val agamlakna munkhat hi a, hih thau kikapna pen Election Day ahih keileh Polling Station tawh kizopna, kisaikhakna ommaw omlo cihpen ki gencianthei nailo hi ci’n Los Angeles County Sheriff’s Department pan Spokesman khatin genkhia hi.\nHih buaina apianpen Tuesday ni 2pm hunpawl hi a, American gammi te in akumpi President dingun Democrat Hillary Clinton leh Republican Donald Trump khatzawkzawk ateelding ni uh hisese ahih manin, bang kizopna omhiam cih ki lunghimawh mahmah hi.\nLos Angeles County Registrar and Recorder’s office panin Twitter tungtawn in Vote piading te tungah zaksakna neikhia uh a, hihsung aom Polling Station nihte leh, Memorial Park, Dalton Elementary School cih munte ah kidopding zaksakna nei uhhi.\nTuagei naimah aom Slauson Middle School leh Mountain View Elementary School tezong thunei te’n khakcip uh a, siansuah uh cih kiza hi.\nAzusa Police Chief Steve Hunt ii genna ah thautawh kap athuak mi 3 te pen khuasung mite hi uh a, numei 2 leh pasal 1 cihi. Tua 3 lakah khatpen sipah hi.\nLos Angeles Times te genkhiatna ah tua asipen pasal hi a, kum 70 gualpawl hiding ci’n genkhia hi. ZD Sawltak #zomidaily\nPrevious: Malaysia, Cheras ah mikhat mawtaw sungah meikanglum ~ ZD\nNext: London, Croydon ah meileng kibung, mi 5 awk, 40 liam ~ ZD


url: =Penang ah mikhat kidawtlup vai hangin Myanmar gammi 5 kiman :: ZOMI DAILY\nposted on 14 January 2019 at 11:37 pm Lomkholna: Malaysia, News, Sawltak, World\nMalaysia, Penang ah temta tawh kidawtna vai hangin Myanmar gammi 5 matthuak cih NST pan kiza hi. Tua akiman Myanmar gammi 5 lakah numei khatzong kihel a, ki dawtlupna vaitawh Police te’n thudotna neihding in akiman kici hi.\nHih thupiang pen Penang, Taman Pulasan vengsung aom Flat Unit khatah pasal khat aki dawtlupna vai hi a, tua dawtlup athuakpa pen agil panin temta tawh aki dawtlumsa in aki mukhia ahihi.\nKumpi thunei ahi Seberang Prai Tengah district police chief Assistant Commissioner Nik Ros Azhan Nik Ab Hamid in agenkhiatna ah dawtlup athuakpa leh akiman mi 5 tepen innkhat sungah aomkhawm uh cihi. Akiman mi 5 tepen kum 27 pan kum 40 gualpawl vive ahi uhhi.\nDawtlup athuakpa ahihleh kum 55 aphakhin khat hi a, Saturday ni in aomna Taman Pulasan vengsung aom Flat Unit sungah asisa in akimu ahihi. Apumpi pen temta tawh kilimdawt mahmah a, agilpi amailam panin 13 veibang akidawtliam kimu in, anunglam paninzong khatvei aki dawtliamna kimukhia hi.\nHih buaina thupiang aom ciangin Police te kizasak a, Police te aphual atun uhciangin innsung Living Room sungah sitawh kidiah pikpek in asisa in aom kimukhia hi.\nBuaina vai atheihpihkha Witness khatin agenkhiatna ah tua asipa pen Myanmar gammi te nasep azonsak kawikawi khat cihi. Bukit Tengah vengsung aom setzung “Factories” te ah Myanmar gammi te nasep a puakkawikawi ahihi.\nAsipa pen zi aneinailo Single laikhat hi a, Myanmar gammi 10 khawngtawh inndei 3 apha innsung khat ah aomkhawm uh ahihi.\nMore: Malaysia, Ipoh ah Myanmar gammite kitawngin khatpa temtawh kidawtlum, 1 liam\nAthu atheihkha Witness pa ii genna ah dawtlup athuakpa pen Myanmar gammi te nasem in apuakkhit ciangin aomna inn ah aciah cihi. Tuakhitzawh nai 4 khitciangin nasem te an apuakding pailo ahih manin, aomna ah akikan ciangin asisa in akimu kici hi. Sawltak #zomidaily\nPrevious: Ni 1000 thu\nNext: Ahi bangin ~ Tdkhen


url: =Thupha Ngah Minam - Zomi History Thupha Ngah Minam - Zomi History\nHome > Articles > Thupha Ngah Minam\nTopic: Thupha Ngah Minam\nText: Late 33:12\nLeitungah Pasian min suanga kiphuan gamkhat bek om a, America gam hi. Columbus in 1492 kumin America gam mukhia hi. Ahi zongin America gam taktak hong piankhiatna dinga Pasian min tawh a pai masa pen Christian khualzinte (pilgrims) ahi uhhi. England gamah suakta tak a, Pasian biakna a om theihloh ciang Holland gamah lal masa uhhi. Holland gamah Pasian um mel omlo kampau lah ki banglo ahihmanin England gamah ciah kik uhhi. England gam pan America gam zuan dingin May Flower gunkuangpi tungtuangin mi 102 hong dingkhia uh a, Atlantic tuipi kantanin haksatna tampi a phut khit uh ciang November 11, 1620 ni-in America leitang hong tung uhhi.\nGam ki-uk zia ding thukhun (Constitution) hong geel uh ciangin Laisiangtho mah ki makaihsak uh hi. Khatvei hih lai a geel laitak un, a deihna uh kituaklo in cihna ding theilo uhhi. Tua laitakin Benjamin Franklan in “Pasian dong ni” ci-in a vekpi un thungen khawm uhhi. Pasianin a thungetna uh dawngin baihtakin a hoih pen ding mukhia sak hi. Laisiangtho bulphuh a, thungetna tawh a kigelh American te Constitution pen mihingte khuak tawh kigelh lai khempeuh lak-ah a hoih pen in kiciamteh a, kum 400 bang kip hi. Tu ni dong kumpi thak a kah ciang Laisiangtho tawh kiciamna nei a, Congress thukikupna-ah thungetna tawh pan uhhi. A sum tung uh ah “Eiten Pasian i muang hi” (In God We Trust) Late 31:6 sung gelh uhhi. Kumsim-in Pasian tungah “lungdamkoh thunget ni” (Thanksgiving) November nipi lina, a ni lini (Thursday) sim zang uhhi. Zogam a Pasian thu hong puak masa Carson, Cope, Nelson topa cihte American mite vive hi. Minamdangte kiangah huhna sum le paai, mimal tawh lungdam thu puakna nasia takin nei den zo uh hi. Pasian umte satna le tenna gam ahihmanin America gamin Pasian thupha sim zawh loh ngah hi. A hauhna, a pilna, a thupitna uh genzawh ding hilo hi. Leitung vangam (Earhtly Paradise) kici liang hi. Pasian thupha ngah gam hi.\nTua mah bangin Zomite sungah Pasian a um masa Pu Thuam Hang leh Pu Pau Suan (1904) na hi a, a minambup un pilna, liatna, hauhna ah thupha ngah lawh takpi uhhi. 1899 March 15 ni-in Carsonte nupa Hakha na tung uh a, Zomite sungah Hakhate dem zawh ding a hih loh ban ah Zogam khuapi zong Falam khua pan Hakha ah kilaih lai mawk hi. 1813 July 13 ni-in Judsonte nupa Yangon na tung uh a, kum 6 khitteh U Naw Christian na suak hi. Kawlgamah Kawlte mah Christian suak masa ahihmanin khuapi zong Mandalay hi ngeinapi Yangon ah na kituah lian hi. Pasian thupha a tun masaksak na munin thupha ngah a, a sang masa minambupin thupha ngah lawh lian takpi hi.\nHih namnih lak ah Israel mite bangin Pasian teelna hi thei nawnlo ahihmanin minam in Pasian i teel ding bek om lai hi. Topa pen keima ading a ka teelsa, keima muanpi na hi a, keima ngah ding khempeuh na khut sungah om hi. Late 16:5. Topa sungah hauhna, pilna, liatna, minthanna, a dimin om a, leitung vantung thupha a dim in om hi. Topa pen amau Pasian ahi mite pen mi lungdam ahihi. Late 144:15.\nHih sermon na khak sak un hehpihna tawh....\nCin Ngaih Lian\nArticles 7:48:00 AM\nItem Reviewed: Thupha Ngah Minam Rating: 5 Reviewed By: Unknown